Diosajj kunja munasirisa ukwa Jesusajj sum uñachtʼayäna | Jehová Diosar jakʼachasipjjañäni\n‘Criston munasiñap uñtʼapjjañäni’\n1-3. 1) ¿Kunatsa Jesusajj Awkipjamäñ wal munäna? 2) ¿Kuna toqenakatsa jichhajj yatjjatañäni?\nWAWANAKAJJ awkipjamäñwa wal munapjje. Ukatwa awkipjam awisajj sartapjjesa, parlapjjesa jan ukajj kuns lurapjje. Ukat tiempompejja, awkipat yateqasisaw jakapjje ukat Diosarus yupaychapjjaraki. Ukampis ¿kunatsa wawanakajj ukham yateqasipjjpacha? Kunattejj awkipar wal munasipjje ukatwa jupjamäñ wal munapjje.\n2 ¿Kunjamsa Jesusajj alajjpachankir Awkipampejj apaspacha? Jupa pachpaw mä kutejj akham säna: ‘Nayajj Awkijar munastwa’ sasa (Juan 14:31). Cheqansa, janïr taqe kunas utjkäna ukhatpachwa Jesusajj Awkipampejj alajjpachan jakäna, ukatwa Jupar wal munasïna, janiw khitis Diosar ukham munaskaspati. Ukat Awkipar wal munasitap laykurakiw Jupjamäñ wal munäna (Juan 14:9).\n3 Kunjamtï aka libron mä qhawqha yatichäwinakapan uñjaniwayktanjja, Jesusajj Diosat yateqasisaw chʼamapsa, cheqakankañapsa ukat yatiñapsa jakäwipampejj uñachtʼayäna. Ukampis ¿kunjamsa Diosan munasiñap uñachtʼaypachäna? Nayraqatjja, jupan askip thaqhañat sipansa jaqenakan askip thaqhäna, khuyapayasiri ukat perdonasir chuymanirakïnwa, uka kimsa toqenakat jichhajj yatjjatañäni.\n“Janiw jukʼampi jachʼa munasiñanejj utjkaspati”\n4. ¿Kunjamsa Jesusajj taqe jaqenakat sipansa wali munasirïtap uñachtʼayäna?\n4 Taqe jaqenakat sipansa wali munasirïtapwa Jesusajj uñachtʼayawayi. Jupan askip thaqhañat sipansa, jaqenakan askipwa thaqhäna. ¿Kunjamsa uk uñachtʼayäna? Jupapachpaw akham säna: “Janiw jukʼampi jachʼa munasiñanejj utjkaspati kawkïritejj amigonakap layku jakañap aptʼaskis ukat sipanjja” sasa (Juan 15:13). Jïsa, Jesusajj jiwas laykuw jan juchani jakäwipjja aptʼasiwayi, ukhamatwa taqe jaqenakat sipansa wali munasirïtap uñachtʼayawayistu. Ukampis yaqha toqenakatwa munasiñap uñachtʼayarakïna, uk jichhajj uñjañäni.\n5. ¿Kunatsa Jesusajj wali munasirïtap laykuw aka Oraqer jutawayi sasin sissna?\n5 Janïr aka oraqer jutkasajja, Jesusajj Awkip jakʼänwa alajjpachan irnaqäna, ukhamajj wali sum jupampejj apasïna, ukat walja angelanakamp chikaw irnaqarakïna. Ukampis kunjamtï Biblian siskejja, “mä uywataruw tuku, jaqer tukusaw naciwayi” (Filipenses 2:7). Ukat akapachajj ‘Supayan munañapankchisa’, Jesusajj jucharar jaqenak taypin jakañatakiw aka Oraqer jutawayi (1 Juan 5:19). ¿Janit ukajj wali munasirïtap qhan uñachtʼaykistu?\n6, 7. 1) ¿Kunjamsa Jesusajj yaqhanakan askip thaqherïtap uñachtʼayäna? 2) ¿Kunsa Jesusan munasiñapat Juan 19:25-27 qellqatat yateqsna?\n6 Jesusajj aka Oraqenkkäna ukhajja, kunaymanitwa munasiñap uñachtʼayäna. Jupat llakisiñat sipansa, yaqhanakatwa llakisïna. Ukatwa suma yatiyäwinak taqe cheqan yatiyasiñapatakejj wal chʼamachasïna. Ukat jupajj janiw jaqenakjam walja yänakanïkänti, akham sänwa: “Qamaqenakas putunakaniwa, jamachʼinakasti tapanakanirakiwa, ukampis Jaqen Yoqapajj janiw kawkharu pʼeqepa samartʼañatakis mä cheqajj utjkiti” sasa (Mateo 8:20). Cheqansa, Jesusajj wali suma carpinterönwa, ukhamajj mä suma utwa utachasisapäna, jan ukajj wali suma mueblenaka, mä arunjja, mesanak sillanak lurasaw wal qollqechasisapäna. Ukampisa, janiw yänak jikjjatañar uchaskänti.\n7 Juan 19:25-27 qellqatanwa Jesusan munasiñapat jukʼamp yateqsna. Jiwkäna uka jaypʼojj walja llakinakaw chuymapan utjpachäna. Lawar chʼakkatatpachas janiw arkirinakapat armaskänti ukat kunjamsa Diosan arunakapat yatiyasini uka toqetsa llakisirakïnwa. Ukat kunjamsa Diosat jan jitheqtatapjja tukuykam uñachtʼayani ukat jiwatapatjja kunjamsa Diosar uñjapjjani uka toqenakat wal lupʼirakïna. Cheqansa, jupatï pantjasispäna ukhajja, janiw jaqenakas qhespipkaspänti. Uka toqenakat wali llakitäkchïnsa, janiw taykapat armaskänti, uka urunakatakejj Mariajj viudäjjpachänwa. Ukatwa janïr jiwkasajj Juan apostolapar akham säna: “Ukajjay taykamajja” sasa. Qhepatsti uka apostolajj utaparuw Mariar irpjjäna. Cheqansa, kunjamsa taykapajj jakasini ukat kunjamsa Diosar yupaychaskakini uka toqenakat Jesusajj janiw armaskänti. Ukhamatwa yaqhanakan askip thaqherïtap uñachtʼayäna.\n8. “Khuyaptʼayasiña” sasin jaqokipasiwayki uka griego arojja, ¿kamsañs munpacha?\n8 Jesusajj Awkipjamaw yaqhanakat wal sinttʼasirakïna. Tʼaqhesit jaqenakarojj sinttʼasiñat wal yanaptʼäna sasaw Bibliajj qhanañchistu. Kunapachatï Jesusan sinttʼasiñapat Bibliajj parlki ukhajja, griego arut mä aru apnaqe, ukajj “khuyapayasiña” sasin jaqokipasispa. Yatjjatat mä jaqejj uka arojj kamsañs muni uka toqet akham siwa: “Uka griego arojja, chuyma manqhat sinttʼasiña sañ muni. Uka griego arukiw kunas khuyaptʼayasiñajj uk sum amuytʼayistaspa” sasa. Kunjamsa Jesusajj khuyaptʼayasirïtap uñachtʼayäna uk jichhajj uñjañäni.\n9, 10. 1) ¿Kunatsa Jesusasa ukat apostolanakapasa mä chʼusawjan samartʼañ munapjjäna? 2) Samartʼañ munapkäna uka cheqan walja jaqenakar uñjasajja, ¿kunsa Jesusajj luräna, ukat kunatsa?\n9 Khuyaptʼayasiñatwa Jesusajj Diosan arunakapat yatiyäna. Kunatsa Jesusajj jaqenakat khuyaptʼayasïna ukajj qhanapuniw Marcos 6:30-34 qellqatan uñachtʼayasi. Uka toqet jichhajj jukʼamp yatjjatañäni. Jesusan apostolanakapajj walja markanakaruw Diosan arunakap yatiñatakejj sarapjjatayna, ukat kuttʼanisajj wali kusisitaw Jesusar kunsa uñjapjjatayna istʼapjjatayna uk yatiyapjjäna. Ukäñkamasti, walja jaqenakaw Jesusar istʼañatakejj tantachasipjjäna, ukhamajj janiw Jesusas ni apostolanakapas manqʼañatakejj tiemponïpkänti. Ukat apostolanakapajj wali qaritapjjarakïnwa, uk amuyasaw Jesusajj akham säna: “Jutapjjam, mä wasar cheqar samartʼir sarapjjañäni” sasa. Ukhamasti, mä boter makatasaw Galilea qotnam alay toqeru mä chʼusa cheqan samartʼañatakejj sarapjjäna. Ukampis jaqenakajj sarjjer uñjasajj jankʼakiw qota laknam arktapjjäna, ukat jupanakat sipansa nayraw puripjjäna.\n10 Kawkintï samartʼañ munapkäna uka cheqan walja jaqenak uñjasajja, ¿kunjamakis Jesusajj jikjjataspachäna? ¿Mayjtʼaspachänti? Janiwa, jan ukasti waranq waranqa jaqenak jupar suyaskir uñjasajj chuymatpachwa jupanakat sinttʼasïna. Uka toqet parlasajj Marcos qellqatajj akham siwa: “Walja jaqenakaruw uñjäna. Jupanakatsti khuyaptʼayasïnwa jan awatirin ovejanakjamäpjjatap layku. Ukatsti walja yatichäwinak yatichañ qalltäna” sasa. Jïsa, uka jaqenakajj Diosat yatiñ munasaw arkapjjäna. Ukampis saranukut uwijanakar uñtasitäpjjänwa, jan awatirini ni arjjatirini. Yupaychäwi pʼeqtʼirinakaw jupanakarojj wali munasiñampi uñjapjjañapäna, ukampis uka jan sinttʼasir pʼeqtʼirinakajj janiw jupanakar yanaptʼapkänti, ni yatichapkänsa (Juan 7:47-49). Uk yatisaw Jesusajj jupanakat khuyaptʼayasïna, ukat “Diosan reinopat” yatichañ qalltarakïna (Lucas 9:11). Ukampis ak amuytʼañasarakiwa: jaqenakajj arunakap istʼasajj kamsapjjanisa uk jan yatkasaw Jesusajj jupanakat khuyaptʼayasïna. Mä arunjja, janiw yatichatap layku jaqenakat khuyaptʼayaskänti, jan ukasti khuyaptʼayasiñatwa jaqenakarojj yatichäna.\n“Khuyaptʼayasisinjja amparapampiw loqjjattʼi”\n11, 12. 1) ¿Kunjamsa nayrajj lepra usuninakar uñjasïna, ukat kunjamsa Jesusajj uka usuni mä jaqer uñjäna? 2) Jesusan loqjjatatajja, ¿kunjamakis lepra usuni mä jaqejj jikjjataspachäna? Mä uñachtʼäwimp uk qhanañchtʼma.\n11 Khuyaptʼayasiñatwa Jesusajj tʼaqhesisipki ukanakarojj yanaptʼäna. Jesusajj kunja khuyapayasirisa uk amuyasaw tʼaqhesitanakajj jupar wal jakʼachasiñ munapjjäna. Mä kutejj walja jaqenakaw Jesusamp chik sarasipkäna, ukatjja lepra usuni mä jaqew jupar jakʼachasitayna, ukhaw Jesusajj kunja khuyapayasirïnsa uk uñachtʼayarakïna (Lucas 5:12). Nayra Israel tiemponakanjja, yaqhanakar jan usuntayañatakejj lepra usuninakajj jayankapjjañapänwa (Números 5:1-4). Ukampis rabinonakajj jan sinttʼasiñampiw lepra usuninakarojj yaqhachapjjerïna ukat yaqhanakas ukham uñjapjjañapatakiw wiytapjjarakïna. Ukat jan phoqañjam leyinakwa uka toqet apsupjjarakïna. * Ukampis ¿Jesusajj kamachpachänsa? Bibliajj akham siwa: “Mä lepra usun jaqew Jesusar jakʼachasisinjja achiktʼasïna. [Qonqortʼasisinsti] sänwa: ‘Munsta ukajj, aka usojjat kʼumaraptayitasmawa’ sasa. Jesusasti jupat khuyaptʼayasisinjja amparapampiw loqjjattʼi, ukatsti sarakiwa: ‘Muntwa, kʼumaräjjaraktawa’ sasa. Uk arskipan lepra usojj jaqetjja chhaqtawayjjäna” (Marcos 1:40-42). Leyinakarjamajja, uka usut jaqejj janiw jaqenak taypinkañapäkänti, uk Jesusajj sum yatiskäna, ukampis alisnukuñat sipansa, jupat wal khuyaptʼayasisaw amparapampis loqjjatäna.\n12 Ukham wali khuyapayasiñampi uñjatäsajja, ¿kunjamakis uka usutajj jikjjataspachäna? Uka toqet sum amuytʼañatakejja, lepra usuninakar qolliri Paul Brand sat mä doctorat parltʼañäni. Mä kutejja, India markanwa lepra usuni mä waynar qollaskäna. Ukat uka waynan arup jan yatisajja, uka aru parliri mä warmi toqew kunjamsa qollasini ukjja qhanañchäna. Ukampis qhanañchkasajj amparampiw doctorajj uka waynar kallachit loqjjatatayna. Ukat akatjamatwa uka waynajj jachaqtʼasïna, uk uñjasajj doctorajj “nayach jan wal parltjja” sasaw warmir jisktʼatayna. Uka waynar jisktʼasajj akham sasaw uka warmejj doctorar säna: “Usutätap laykojj janiw khitis jupar walja maranak llamktʼjjänti, ukatwa amparampi loqjjattʼatajj jachi” sasa. Jesusajj loqjjatʼkäna uka usutajj jukʼamp kusisitaw jikjjataspachäna. Jesusajj janiw aleqakejj amparampi loqjjatkänti, jan ukasti lepra usut mäkiw kʼumaraptayäna.\n13, 14. 1) Naín markar purisajja, ¿kunsa Jesusajj uñjäna, ukat kunatsa ukajj wali llakkañänjja? 2) ¿Kunjamsa Jesusajj khuyapayasiñapat viuda warmir yanaptʼäna?\n13 Khuyaptʼayasiñatwa Jesusajj llakitanakar yanaptʼäna. Jesusajj jaqenakar llakit uñjasajj wal sinttʼasïna. Uk sum amuytʼañatakejj Lucas 7:11-15 qellqatat parltʼañäni. Jesusajj mä mara chikataniw Diosatak irnaqjjäna, ukhaw Naín sat markaru saräna. Niya markar mantañampëjjäna ukhajja, walja jaqenakaw mä jiwat kallasipkäna. Mä viuda warmin sapa yoqapaw jiwatayna. Ukat niyakejjay viudäjjchïnjja, ukhamarakiw esposopar imantir sarpachäna. Ukhamajj janiw khiti yanapiris uka warmitakejj utj-jjpachänti. Uka urojj waljanirakiw uka warmimp chik sarapjjpachäna, jachirinakasa music tukirinakasa sarapjjarakpachänwa (Jeremías 9:17, 18; Mateo 9:23). Viuda warmejj jiwat wawapar kallasipkäna ukanakamp chikaw wali llakit saraskpachäna.\n14 Ukat warmir ukham wali llakit uñjasajj Jesusajj “khuyaptʼayasïnwa”. Ukat akham sasaw chuymachtʼäna: “Jan jachamti” sasa. Ukat jakʼachasisaw jiwatar llamktʼäna, uk uñjasasti, warmimp chik saririnakasa ukat jiwatar kallasipkäna ukanakasa saytʼapjjänwa. Ukat akham sasaw Jesusajj jiwatar säna: “Wayna, nayaw sisma, ¡sartam!” sasa. Ukhamatwa ‘jiwatajj qonthapïna, ukat parlañ qalltarakïna’. Jïsa, Jesusajj ikitsa sartaykaspa ukhamwa uka jiwatar sartayäna. Ukat qellqatajj akham saskakiwa: “Jesusajj taykaparuw katuyjjäna” sasa. Ukajj Jesusan wali khuyapayasirïtapwa uñachtʼayistu.\n15. 1) ¿Jesusajj aleqakit khuyaptʼayasirïna? 2) ¿Kunjamsa khuyapayasirïñ Jesusat yateqsna?\n15 ¿Kunsa Jesusan luratanakapajj yatichistu? Jesusajj jaqenakar tʼaqhesiskir uñjasajja, khuyaptʼayasïnwa, ukampis janiw aleqakejj khuyaptʼayaskänti, jan ukasti yanaptʼarakïnwa. ¿Kunsa jupat yateqassna? Cristianonakjamajja, suma yatiyäwinakwa jaqenakar yatiyañasajja ukat Criston arkirip tukupjjañapatakiw yanaptʼañasarakejja. Cheqansa, Diosar munasitas laykuw uka kamachi phoqtanjja, ukampis jaqe masisat khuyaptʼayasisaw yatiyir sararaktanjja. Jesusjam khuyaptʼayasiñäni ukhajja, taqe chuymaw yatiyañatakejj chʼamachasiñäni (Mateo 22:37-39). Ukampis tʼaqhesisipki jan ukajj mä familiaran jiwatapat llakitäpki uka jilat kullakanakarojja, ¿kunjamsa yanaptʼsna? Cheqpachansa, janiw milagronak lurasajj usutanakar qollksnati, ni jiwatanakarus jaktayksnati, ukampis jupanakat llakisitas uñachtʼayasaw khuyaptʼaysna ukat ukarjamaw yanaptʼaraksna (Efesios 4:32).\n‘Awkija, jupanakar perdonam’\n16. Lawan chʼakkatatpachasa, ¿kunjamsa Jesusajj perdonasirïtap uñachtʼayäna?\n16 Jesusajj yaqha toqetwa Jehová Diosjam munasirïtap uñachtʼayarakïna: wali perdonasirïnwa (Salmo 86:5). Mä lawar chʼakkatatasa, perdonasirïtap uñachtʼayaskakïnwa. Wali jiskʼachata, ukat amparatsa kayutsa clavonakampi chʼakkatat tʼaqhesiskäna ukhajja, ¿kunsa Awkipar maypachäna? ¿Aka jaqenakar castigam sasint maypachäna? Janiwa, niya jiwañampëjjäna ukhajja, akham sasaw Diosar säna: “Awkejja, perdonam, jupanakajj janiw kuna luratanakaps yatipkiti” sasa (Lucas 23:34). *\n17-19. ¿Kunjamsa Jesusajj Pedror perdonatap uñachtʼayäna?\n17 Jesusajj kunja perdonasirïnsa ukjja, Pedror perdonasaw qhan uñachtʼayäna. Nisán phajjsit 14 urunak saraqatarojj kunas pasäna uk amtañäni. Jesusar janïr katuntapkäna uka arumajja, Pedrojj wali munasiñat jupar akham säna: “Tata, jankʼakïtwa jumampi sarañatakejja carcelarusa ukhamarak jumamp chik jiwañatakisa” sasa. Ukampis mä qhawqha horanakatjja, kimsa kutiw Jesusar jan uñtʼir tuküna. Ukat ¿kunas pasäna? “[Jesucristo] Tatitusti kutikipstasin Pedror [uñtäna]” sasaw Bibliajj qhanañchi. Ukhaw juchar purtʼasitap amuyasïna ukat “mistuwayjjasinjja wal jachäna”. Ukat kunapachatï Jesusajj jiwjjäna ukhajj inas akham jisktʼaschïna: “¿Jesusajj perdonpachïtuti?” sasa (Lucas 22:33, 61, 62).\n18 Pedrojj uk yatiñatakejj janiw walja tiempo suykänti. Nisán phajjsit 16 urunak saraqataruw Jesusajj jiwatanak taypit jaktanjjäna, ukat uka urpachaw Pedror uñjir sarpachäna (Lucas 24:34; 1 Corintios 15:4-8). Pedrojj jan uñtʼiris tukkchïnjja, ¿kunatsa Jesusajj jupampejj sumakïskpachäna? Pantjaskipansa, Jesusajj jupar munasiskakïnwa, uk yatiñapwa munäna. Ukampis yaqha toqenakatwa chʼamañcharakïna.\n19 Mä qhawqha tiempotjja, Galilea qota jakʼanwa Jesusajj arkirinakapar uñstäna, ukat kimsa kutiw Pedrorojj ‘munistati’ sasin jisktʼäna (kimsa kutirakiw Pedrojj jan uñtʼir tuküna). Kimsa kuti jisktʼatajj Pedrojj akham sasaw Jesusar säna: “Tata, jumaw taqe kuns yatta. Jumaw yatta nayajj jumaru munatajj-jja” sasa. Cheqansa, kunas chuymapan utjäna uk Jesusajj sum yatïna, ukampis qhawqsa jupar munasïna uk jupapach sañapatakiw ukham jisktʼäna. Ukat ‘uwijitanakajar uñjarapita’ ukat ‘awatirapita’ sasaw sarakïna (Juan 21:15-17). Uka nayrajja, suma yatiyäwinak yatiyañapatakiw Pedrorojj khitäna (Lucas 5:10). Ukampis jichhajja, Cristojj yaqha luräw churarakïna, uwijitanakapar uñjañapänwa, ukhamatwa Jesusajj jupar atinisitap uñachtʼayäna. Ukat cristiano masinakapar yanaptʼañatakejj jukʼamp jachʼa luräwinakwa jaytawayarakïna (Hechos 2:1-41). Ukham perdonatasa atinisitasa Pedrojj wali kusisitaw jikjjataspachäna.\n¿‘Criston munasiñap uñtʼtanti’?\n20, 21. ¿Kunjamatsa ‘Criston munasiñap sum uñtʼsna’?\n20 Jesusajj kunja munasirïnsa uk Bibliajj sum qhanañchi. Ukampis uk yatisajja, ¿kunsa lurañasäspa? Bibliajj siwa: “Criston uka munasiñap uñtʼa[ñasawa] uka munasiñapajj taqe kuntejj uñtʼktan ukat sipansa sinti jachʼawa” sasa (Efesios 3:19). Kunjamtï uñjktanjja, Jesusan sarnaqäwipat parlir pusi libronakajja, munasiñapat sum qhanañchistu. Ukampis janiw ‘Criston munasiñap’ aleqakejj uñtʼañasäkiti.\n21 “Uñtʼaña” sasin jaqokipasiwayki uka griego arojja, “jiwaspach sum yatiña” sañ muni. Ukampis ¿kunjamatsa Jesusjam munasirïtas uñachtʼaysna? Nayraqatjja, jiwasan askisak thaqhañat sipansa, yaqhanakan askip thaqhañasawa, khuyaptʼayasisa yanaptʼañasawa ukat taqe chuym perdonañasarakiwa. Ukham lurañäni ukhajja, kunjamtï Jesusajj amuyi, ukhamarakiw amuyañäni. Ukhamatwa jiwaspachajj ‘Criston munasiñap uñtʼañäni’. Ukat amtapjjapuniñäni: Jesucristojj Awkipatwa munasiñ yateqawayi, ukhamajj jukʼamp jupat yateqasiskakiñäni ukhajja, jukʼampiw wali munasiri Jehová Dios Awkisar jakʼachasirakiñäni.\n^ tʼaqa 11 Rabinonakan leyinakaparjamajja, lepra usuninakajj jaqet niya pä metro jayankapjjañapänwa, ukat wal thaytʼäna ukhajja, 45 metronak jayankapjjañapänwa. Amuytʼañataki, mä rabinojja, lepra usuninakatjja imantasirïnwa, ukat yaqha rabinosti qalampiw uka usutanakar alisnukurïna, sasaw mä librojj parli (Midrash Rabbah). Ukhamajj uka usuninakajj wali jiskʼachata, uñanukuta, jan khitins munata ukhamaw wal tʼaqhesipjjäna.\n^ tʼaqa 16 Lucas 23:34 qellqatat mä cheqajj yaqhep nayra qellqatanakatjja chhaqtayasiwayiwa. Ukampis wali uñtʼat yaqha qellqatanakanjja, janiw chhaqtayasiwaykiti, ukatwa Traducción del Nuevo Mundo sat Bibliansa ukat yaqha Biblianakansa uka jiskʼa tʼaqajj phoqatpach qellqasiwayi. ¿Khitinakatsa Jesusajj uka cheqan parlaskpachäna? Lawar chʼakkatapkäna uka soldadonakat parlpachäna, khitïnsa Jesusajj uk janiw jupanakajj yatipkänti. Ukampis yupaychäwi pʼeqtʼirinakajja, Jesusat sum yatkasaw jiwayapjjäna. Ukatwa niya taqe uka pʼeqtʼirinakatakejj perdonajj janejj utj-jjänti (Juan 11:45-53).\nMateo 9:35-38 ¿Kunjamsa Jesusajj khuyaptʼayasiñ uñachtʼayäna, ukat uk yatiñajj kunjamsa yanaptʼistu?\nJuan 13:34, 35 ¿Kunatsa Cristot yateqasisajj munasiñ uñachtʼayañasäspa?\nRomanos 15:1-6 Jiwasan askis thaqhañat sipansa, ¿kunjamsa Jesusat yateqasisajj yaqhanakan askip thaqsna?\n2 Corintios 5:14, 15 Jesusan jiwatapat yuspäratasjja, ¿kunjamsa amtäwinsa, sarnaqäwinsa ukat amuyunsa uñachtʼaysna?\nMunañanakas maysar apanukurïtasjja mayaw aynachtʼayañ muni. Aka yatichäwinwa kunasa ukat kunjamsa Biblia apnaqasin ukar saykatsna uk yatjjatañäni.


Aca orakenquir kamirinacarojj sañamawa: “Jan jach'a jach'a tucupjjamti” sasa, janiraqui kamir cancañaparus alcatasipjjpati, ucanacasti tucusiriquiwa. Ucat sipanjja jacquiri Diosaru catuyasipjjpan, qhititejj take cunsa jilarquir churquistu cusisit jacañasataqui ucaru. Ewjjt'am sum sarnakapjjañapataqui, asqui luräwinacana kamirquipstapjjpan, ucatsti janc'aquiraquïpjjpan, cunatejj jupan utjqui uc mayninacaru churañataqui. Uqhamatwa yänacapajj utjani khepüru sum sayt'añapataqui, uqhamata wiñay jacaña catokapjjañapataqui.\n Ucapachaw Jesusajj Jericó marcar mantäna, ucatsti uca marca chekaw pasäna. Ucansti mä kamir jakew utjäna Zaqueo sata, ucasti impuesto cobririnacan jilïripänwa. Aca Zaqueosti Jesusarojj uñjañ munäna uñt'añataqui, ucampis janiw uñjcänti, jisc'a tansa jakëtapata, jakes waljätap laycuraqui. Ucatwa nayrakatar jaläna; jupar uñjañataquisti mä sicómoro sat kokaruw maqhatäna, cawqui chektejj Jesusajj pasañapäcäna uca jac'aru. Cunapachatï Jesusajj uca chek pascän ucqhajja, alayar uñtasin Zaqueoruw uñjäna, ucatsti saraquïnwa: —Zaqueo, janc'ac sarakanim, jichhüruw utaman kamarañajjajj waquisi —sasa. Zaqueojj janc'aquiraquiw sarakanïna, ucatsti take chuymampiw Jesusarojj catokäna. Uc uñjasinjja takeniw c'umipjjäna: Jesusajj mä jucharar jaken utaparuw kheparir sari, sasa. Ucapachaw Zaqueojj sayt'asi, ucat Tatituru saraqui: —Uñtam tata, take cunatejj utjquitu ucatjja pobrenacaruw chicat churjjä; maynirutejj lunthatsta ucarojja, pusi ucqhampiw cuttayjjä —sasa. Jesusasti saraquïnwa: —Jichhüruw khespiyasiñajj aca utar purini, aca jakesti Abrahaman wawanacapat jutiriraquiwa. Jaken Yokapasti cunatï chhakatäcäna uc thakeri khespiyiriraquiw juti —sasa.\njupanacajj acapach yänacaruw sinti munapjje. Kamiriptañ munañaw mayjt'ayi, ucatsti cunayman munañaruw puripjje. Take ucanacaw chuymanacapar mantasinjja, Diosan arunacapjja chhaktayi aca jakenacan jan achuñapataqui.\n Jilïrinacat mayniw jisct'atayna Jesusaru, aqham sasa: —Suma yatichiri, ¿cuna lurañajjas waquisi wiñay jacañ catokañajjataquejja? —sasa. Jesusajj sänwa: —¿Cunatsa ‘suma’ sistajja? Sumajj mayniquiw utji, ucasti Diosawa. Jumajj yattaw camachinacjja: ‘Janiw wachoka juch lurätati, janiw jiwayätati, janiw lunthatätati, janiw c'ari parlätati qhitjjatsa, awquimaru taycamarus jach'añcham’ —sasa. Kamir waynajj sänwa: —Take ucanacjja jisc'atpachwa phokta —sasa. Jesusajj uc ist'asinjja sänwa: —Ucampis maya jan phokctati; aljaram take cunatejj utjctam ucanaca, ucatsti pobrenacar churam, ucapachaw kamir cancañamajj alajjpachan utjätam, ucatsti jutam, nayar arquita —sasa. Uca waynajj uc ist'asinjja wali llaquitaw jicjjatasi, wali kamirïtap laycu. Jesusajj uqham llaquit uñjasinjja sänwa: —¡Cunja ch'amas kamirinacan alajjpachar mantañapajja! Juc'ampi jasaw mä camellon mä aguja nayra pasañapajja, Diosan marcaparu mä kamirin mantañapat sipansa —sasa. Uc ist'asinjja yakhanacajj sapjjewa; —Uqhamasti ¿qhitiquirac khespiyatäspasti? —sasa. Jesusajj jupanacarojj sänwa: —Cunatejj jakenacatac jan waquisqui ucajja, Diosataquejj waquisiwa —sasa. Pedrosti saraquïnwa: —Tata, nanacajj take cunanacajj jaytasinwa arcapjjsma —sasa. Jesusajj juparojj sänwa: —Khanacwa sapjjsma, qhititejj utapsa, awquipsa, taycapsa, jilapsa, cullacapsa, warmipsa, wawapsa, Diosan reinop laycu jaytanucuni, ucajja acapachanjja juc'ampwa catokani; alajjpachansti wiñay jacañwa catokaraquini —sasa.\nUcampis jumajj: Kamirïtwa sistawa, waliquïsctwa, take cunan phokt'atätwa saractawa; janiraquiw amuyasctati mä aynacht'ata jan cunanïscatamjja, juyqhuraquïtawa uqhamarus k'alalaraquïtawa.\n Jesusajj discipulonacaparojj saraquïnwa: “Mä kamir jakew mä yänac uñjirini utjäna, ucat sarasinwa juparojj yatiyapjje: ‘Aca yänaca uñjirimajj take cunanacama tucuntasqui’ sasa. Ucat uca kamir jakejj jupar jawsasin säna: ‘¿Cunjämas jumat parlapquitu ucajja? Apnakatamat jacthapita catuyjjeta, janiw juc'amp yänacajj apnakericjjätati’ sasa. Ucatwa yänaca apnakerejj amuyt'asïna: ‘¿Jichhajj camacht'araquï? Patronajjajj lurañajj-jja apakasjjaraquitanisä, janiw ch'amajj utjquituti yap lurañataquejja, limosna mayiñsa p'enkasiractwa.\n Ucatsti Jesusajj discipulonacapar jawsasinjja sänwa: —Khanacwa sapjjsma, aca pobre ijma warmiw take uchirinacat sipansa jil churi. Mayninacajj jilt'äquis ucatac churapjje. Aca warmisti pobrëcasinwa kawkhatï jacañapatac utjqui ucjpach churi.\n Ucapachaw Jesusajj Jericó marcar mantäna, ucatsti uca marca chekaw pasäna. Ucansti mä kamir jakew utjäna Zaqueo sata, ucasti impuesto cobririnacan jilïripänwa. Aca Zaqueosti Jesusarojj uñjañ munäna uñt'añataqui, ucampis janiw uñjcänti, jisc'a tansa jakëtapata, jakes waljätap laycuraqui. Ucatwa nayrakatar jaläna; jupar uñjañataquisti mä sicómoro sat kokaruw maqhatäna, cawqui chektejj Jesusajj pasañapäcäna uca jac'aru. Cunapachatï Jesusajj uca chek pascän ucqhajja, alayar uñtasin Zaqueoruw uñjäna, ucatsti saraquïnwa: —Zaqueo, janc'ac sarakanim, jichhüruw utaman kamarañajjajj waquisi —sasa. Zaqueojj janc'aquiraquiw sarakanïna, ucatsti take chuymampiw Jesusarojj catokäna. Uc uñjasinjja takeniw c'umipjjäna: Jesusajj mä jucharar jaken utaparuw kheparir sari, sasa. Ucapachaw Zaqueojj sayt'asi, ucat Tatituru saraqui: —Uñtam tata, take cunatejj utjquitu ucatjja pobrenacaruw chicat churjjä; maynirutejj lunthatsta ucarojja, pusi ucqhampiw cuttayjjä —sasa. Jesusasti saraquïnwa: —Jichhüruw khespiyasiñajj aca utar purini, aca jakesti Abrahaman wawanacapat jutiriraquiwa. Jaken Yokapasti cunatï chhakatäcäna uc thakeri khespiyiriraquiw juti —sasa. Jakenacasti aca arunac ist'quipanwa, Jesusajj mä amuyt'äwit parläna. Niya Jerusalén marcaruw jac'achascäna, jupanacasti amuyasipjjaraquïnwa Diosan reinopajj ucspacha puriniñapa. Ucatwa jupanacar saraqui: “Mä jakew wali aytat familiat utjäna, ucajja jaya marcaruw sari reyit utt'ayatäñapataqui ucat cutinjjañataqui. Janïr sarcasinsti, tunca sirvirinacaparuw jawsäna, ucat sapakat mayniruw walja kollke churäna, ucat saraquïna: ‘Aca kollkempejj alaquipa lurapjjam cuttaniñajjcama’ sasa. Ucampis uca marcapanquir jakenacajj juparojj uñisipjjänwa, ucatwa jupan khepapat mä qhitanaca qhitapjjäna sapjjañapataqui: ‘Janiw munapcti aca jakejj nanacan reyïñapa’ sasa. “Ucampis reyit utt'ayatänwa, ucat marcapar cuttanjjäna. Purisinsti, cawquïr sirvirinacaparutï kollkjj churawaycatayna ucanacaruw jawsthapiyi, kawkhsa sapa maynejj jicjjatatayna uc yatiñataqui. Nayrirïqui ucasti uñstanisin siwa: ‘Tata, kollkemampejj tunca ucqhampwa jicjjatanta’ sasa. Reyisti juparojj saraquiwa: ‘Waliqui; suma sirvirïtawa, niyaqui uc phokhañ yatstajja, tunca marcan jilïripat uchäma’ sasa. Mayniraquiw ucjjarojj uñstani, ucat saraqui: ‘Tata, kollkemampejj pheska uqhampwa jicjjatanta’ sasa. Uqhamaraquiw ucarojj saraqui: ‘Jumajj pheska marcan jilïripäyätawa’ sasa. “Ucapachaw maynejj uñstaniraqui ucat saraqui: ‘Tata, acajj kollkemajja. Mä pañuelor chint'asaw imarapjjsma. Ajjsaräyäsmawa, khoru jakëtam laycu; jan uchctas ucqhat apthapirïtawa, uqhamarac jan satctas ucqhat yapu apthapirïtawa’ sasa. Ucat reyejj jupar saraqui: ‘Jan wali sirviri, quicpa arunacamampiw juchañssma. Jumatï yatchïyätajja nayan khoru jakëtajja, jan uchcta ucqhat apthapirïtajjsa, uqhamarac cawqharutï jan yapuchctsa ucqhat yapu apthapirïtajjsa. Uqhamasti, ¿cunatrac kollkejjsti jan bancoru jaytarapistasti? Utajjar cuttanjjasajj jiljjatatampi nayajj catokasjjeriscäyätjja’ sasa. Ucatwa ucancasipcän ucanacarojj saraqui: ‘Kollk apakapjjam, ucat tunca kollkenïqui ucar churjjapjjam’ sasa. Jupanacasti sapjjänwa: ‘Tata, jupansti tunca kollkepajjay utjchejja’ sasa. Reyisti saraquiwa: ‘Sapjjsmawa, qhitintejj utjqui ucarojj juc'ampiw churasini, ucampis qhitintejj jan utjqui ucatjja mä juc'a utjiripasa apakatäniwa. Qhitinacatï nayan reyïñajj jan munapcän uca uñisirinacajj-jja acar aptanipjjam, ucatsti nayan nayrakatajjan jiwarayapjjam’ ” sasa.\n Jesusajj uc ist'asinjja sänwa: —Ucampis maya jan phokctati; aljaram take cunatejj utjctam ucanaca, ucatsti pobrenacar churam, ucapachaw kamir cancañamajj alajjpachan utjätam, ucatsti jutam, nayar arquita —sasa. Uca waynajj uc ist'asinjja wali llaquitaw jicjjatasi, wali kamirïtap laycu.\n Mä urojj Jesusajj templon konuscäna, ofrenda uchañäquis uca jac'ana. Uqham kont'atäscasinsti jakenacaruw uñch'uquiscäna, ofrendanacap uchasipquiri. Kamirinacasti waljaniraquiw walja kollke uchapjjaraquïna. Uqhamaruw mä pobre ijma warmejj purini, jupasti ofrenda ucharaquïnwa. Ucasti pä jisc'a cobre kollkequïnwa, juc'a valoraniquiraqui. Ucatsti Jesusajj discipulonacapar jawsasinjja sänwa: —Khanacwa sapjjsma, aca pobre ijma warmiw take uchirinacat sipansa jil churi. Mayninacajj jilt'äquis ucatac churapjje. Aca warmisti pobrëcasinwa kawkhatï jacañapatac utjqui ucjpach churi.\n “Diosan reinopajja aca uñtasitamp sasiwa: Mä jakew yakha marcar sarjjañataquïscäna ucatwa sirvirinacaparu jawsthapini, ucatsti kollkep jupanacar churaraqui. Maynirusti churaraquiwa pheska warank kollke, maynirusti pä waranka, maynirusti mä waranka. Sapa mayniruw churawayi ch'amaparjama, ucat jupajj jayar sarawayjje. Pheska waranka catokquis uca sirvirejj negocio luri uca kollkempejja, jupasti mä pheska warankampwa jicjjatatayna. Uca quicpracwa pä warank catokerejj luraraquïna, jupasti pä warankampracwa jicjjatatayna. Mä warankaqui catokeristi, sarjjasinjja orak allsusinwa kollkjj ucar imjjäna. “Patronasti jaypachatwa cutt'anjjäna utaparojja, ucatsti sirvirinacapampiraquiw jacthapiña kalltaraqui. Nayrakatajj puriniwa qhititejj pheska waranka catokcataynas uca sirviripa. Jupasti patronaparojj churaraquiwa pheska waranka jicjjatcataynas ucamppacha, aqham sasa: ‘Tata, jumajj pheska warank churistajja, acajjay nayajj yakha pheska warankampwa jicjjatta’ sasa. Patronasti juparojj siwa: ‘Waliquiwa, jumajj wali suma sirvirïtawa. Juc'äquis ucaru wali sum phokhatamatjja nayajj jichhajj waljäquis ucaruraquiw uchäma. Jichhasti mantanim ucatsti nayampirac cusisim’ sasa. Ucjjarusti pä warank kollke catokcataynas ucaraquiw purini. Jupasti saraquiwa: ‘Jumajj pä warank kollke churistajja, acajjay nayajj pä warankampwa jicjjatta.’ Patronasti uc ist'asinjja saraquiwa: ‘Waliquiwa, jumajj wali suma sirvirïtawa. Juc'äquis ucaru wali sum phokhatamatjja nayajj jichhajj waljäquis ucaruraquiw uchäma. Jichhasti mantanim ucatsti nayampirac cusisim.’ “Mä waranka catokeristi saraquiwa: ‘Nayajj yattwa jumajj wali khoru chuymanïtama, jumajj apthaptawa cawquirutejj jan phawctas uqhamaraqui jan satctas ucata. Ucatwa nayajj ajjsaräyäsman, kollkemsti orakeruraquiw allintasin imjjaracta, jichhasti acajjay kollkemajja.’ Patronasti juparojj siwa: ‘Ñankha jan wali sirviri, jayrätawa. Jumajj yatïyätawa jan satasaqui apthapirïtajja, uqhamarac jan phawasaqui apthapirïtajjsa. Ucatpï kollkejj-jja bancorus uchañamänjja, nayasti cutt'anisinjja interesanwa apsusjjeriscäyäta.’ Ucanquir jakenacarusti saraquiwa: ‘Aparapjjam uca warank kollke ucatsti churapjjaraquim tunca warankanïquis ucaru. Qhititejj utjirinïqui ucarojj juc'ampiw churasini, jupansti jilarquiriw utjani. Ucampis qhitintejj jan utjqui ucatjja apakatäniwa mä juc'a utjiripasa. Aca jan wali sirvirirusti, anka ch'amacanacaru jakonucupjjam, ucanwa wararini, laca ch'aqhsa t'urusiraquini.’\nCh'aphi taypinacar jalantat jatha misturisti acamp sasiwa: Suma arunac ist'casinsa, sintwa llaquisipjje acapach yänacatsa, kollketsa. Take ucanacasti juparojj atipjiwa, suma arunacasti janiraquiw jupan chuymapanjja jiltcaspati.\nAsqui lurir jakejja yänacapjja wawanacapans wawanacaparuw jaytawayi, ucampis jucharar jaken yänacapajja, asqui jakenacataquiw kheparjjani.\nKamiristi amuyasiwa jupan yänacapajj, mä marcar alto perkanacampi muyuntatäcaspa uqhama.\nEfrainasti saraquiwa: “Jïsa, kamiriw tucta, take cunwa jicjjatt'asiracta; ucampis janiraquiw qhitis juchañchquitaspati ganancianac uñjatajjatjja, lunthatasiñampi jicjjatasitajjatjja.”\nUcatsti pachparaquiw Judá marcajj Jerusalenan nuwasiraquinejja, uca jac'anquir marcanacarusti yänacjja waljanacwa kollksa, korsa, isinacsa aparapjjanejja.\nMaysa toketjja, Diosajj qhitirutejj wali kamirïña churqui ucarojja, ch'amwa churaraqui cunatejj jupar wact'qui ucata mank'añapataqui, uqhama uca take irnakatata cusisiñajja Diosataracwa juti.\n Juc'a yänacan asqui jakejj juc'amp asquiwa, kamirïsin ñankha lurir jakenacat sipansa; ñankha lurir jakenacarojj Tatituw tucusiyani, asqui jakenacarusti Tatituw uywasiraquini.\n Wali kamiri, llaquita jacañat sipansa, wali asquiwa pobrëscaña, Tatiturusa yupaychascañajja. Vaca aycha uñisiñampi mank'añat sipansa, juc'amp asquiwa munasiñampi ch'ojjñanaca mank'añajja.\n “Janiraqui ucatjja chuymanacaman amuyapjjaraquimti: ‘Aca take yänacjja jiwasan ch'amanacasampiw jicjjatasisctan’ sasa. Jan ucasti Tatitu Diosamat amtasipjjam, juparaquiw uca yänac jicjjatañataquejj ch'am churapjjtam, uqhamatwa jumanacampi phokhasi cawquïri arust'äwirutï awquinacamampi mantawaycäna ucanacajja.\nKamir jakerojj, kamir cancañapawa arjjati; pobresti jan walt'añaruwa puri, pobrëtap laycu.\n “Tatay, cunjämatejj tucuscä ucay yatiyita, kawkhatejj jacañajjajj waquisqui ucay yatiyita, ¡kawkha juc'aquitejj jacañajjäqui uc yatisiñ munta! Juc'a urunacac jacañajjatac churistajja, jacañ urunacajjajj janiw nayrakataman cunäquisa; jaken jacañapajj samanamp sasiquiwa, jaken jacañapajj ch'iwjamaquiwa; inamayaw yänacs arcuntasqui, janiw ucanac qhitin catuntasiñaps yatquiti.\n Mä marcantï uñjsta pobreru t'akhesiyiri, uqhamarac cheka asqui lurañaru mayjt'ayirsa, jan muspharamti ucatjja, jilïrjjarusti imt'asquiwa mayni juc'amp jupat jilïri, ucatsti uca paninjjarusti mayni jupanacat juc'ampi jilïriraquiw imt'ascaraqui. ¡Ucanacarupï marcajj nayrakataruw sarti sapjjejja, cunatejj achqui ucajj takenitaquejj ucatarac reyis mank'araqui! Qhititejj kollke munqui ucajja juc'ampwa muni; qhititejj kamirïqui ucajj, jan utjirinjamaquiwa amuyasi. Ucasti inamayaraquiquiwa. Ucampis juc'ampi kamirïñanjja, juc'ampiraquiw mank'erinacajj uñsti. Utjirinejja, ¿cuna asquiraqui apsusti nayra mayampi uñjasasti? Qhititejj irnakqui, juc'sa waljsa mank'chi ucajja, sumaw ict'asi; ucampis kamirirojja janiw iquiyquiti kamir yänacapajja. Aca orakenjja chekpachansa uñjtwa wali llaquiscaya, kamirejj yänacapjja jupan jan walt'añapataquiquiw imasi; mä jan wali alaquip lurirejja tucjaspawa uca kamir yänacapjja, ucatsti mä wawanïchini ucasa, janiw jupar cuna jaytañas utjcjjaniti. Cunjämatï aca oraker jutcäna uqhamaquiraquiw sarjjani: K'alalaquiw naci, irnakatapatsti janiw cunsa apascaniti. Ucasti wali llaquiscayawa, cunjämatejj aca orakeru jutcäna, uqhamaquiraquiw sarjjani. Ucatjja, ¿cuna ascsa apsuwayi uca take inamaya irnakatapatjja? Ucjjarusti, take jacañapanjja ch'amacanwa sarnakawayi, jan walt'añana, t'akhesiñana, llaquisiñana.\n Amuyapjjam: yatiñan jakenacajj jiwirïpjjewa, jan yatirinacasa, pisi chuymaninacasa, pachpac jiwi, yänacapasti yakhanacataquiw kheparjje. Amay imäwiw wiñay utjäwipajja, ucaw wiñay utapajja, marcanacar sutip churcchi ucasa. Jakejj kamirïscpasa, janiw wiñayäquiti, uywanacjam jiwiriquiwa. Uqhamaw ch'amapar alcatirinacajj tucusipjje, uqhamaw jupa pachpa jach'añchasirinacan tucuyapajja. Uca jakenacataquejj jiwaw awatiripajja, ovejanacarjamaw amay imäwirojj anaquisqui. Willjtancan ucapachasti, asqui jakenacaw jupanacarojj atipjapjjani; ch'amanacapajj aynacht'aniwa, utapasti mankhapachaquëjjaniwa. Nayarusti Diosaw khespiyitani, jiwan amparapat antutnucuyitani, jupamp chicaw irpasjjaraquitani. Maynitejj kamiriptchi ucajja, jan mayjt'asimti, yänacapas jiljjatchi ucajja, janirac llaquisimti, jiwjjan ucapachajja, janiw cuns apascaniti, yänacapajj janiw jupar arcjjarcaniti. Jaccasajj cusisitas sarnakascpan: kamirïtapat jach'ar aptatas uñjasiscpan, mä uruw jiwañapajj purinini, janiw mayamps khan uñjcaniti. Jakejj kamirïscpasa, janiw wiñayäquiti, uywanacjam jiwiriquiwa.\n“Uñtapjjam, jan ajjsarir jakeru, Diosar jan iyawsañ munir jakeru, kamir yänacaparojjay alcatchïnjja, ñankha lurañanacapanjjay jach'achaschïnjja” sasa.\n Diosasti Salomonarojj saraquïnwa: —Juman uca mayitamarojja jaysämawa, janiraquiw mayctati kamir cancaña, yänacsa, ni jach'achatäñanacsa, ni uñisirinacaman jiwayatäñapsa, ni walja maranaca jacañsa, jan ucasti maytawa yatiñ cancañampi, ch'iqhi chuymampi marcajjaru apnakañamataqui, cawquïr marcajj-jjarutejj nayajj reyita utt'aycsma ucaru. Nayasti churämawa yatiñ cancañampi, uqhamarac ch'iqhi chuymampi, ucjjarusti nayajj churaraquïmawa kamir cancañampi, yänacampi, uqhamarac jach'aru aptatäñampi, ucsti janiw catokapcänti jumat nayra reyinacajja, ni jumat khepa reyinacasa catokapcaraquiniti —sasa.\n1 Reyes 3:11-13\n Ucatsti sänwa: “Jumajja cunatsa uqham mayistajja, janiw mayquistati jaya maranaca jacaña, ni kamir cancañsa, ni uñisirinacaman jiwañapsa, jan ucasti maytawa yatiñ cancaña ist'añataqui uqhamarac apnakañataquiraqui. Nayajj phokhäwa cuntï mayquista ucjja. Nayajj chursmawa yatiñ cancaña, ch'iqhi cancaña, uqhamjja jumat nayrjja janiw qhitis yatiñanïcänti, ni jumjjarusa yatiñanïcaniti. Uqhamaraquiw churaracsma kamir cancañanaca, uqhamarac jach'a cancaña, ucanacsti janiw jumajj mayquistati, jumjama yakha reyejja take jacañamanjja janiw utjcaniti.\nQhititejj kamir cancañapa waljaptayqui jila interesanaca apsusa ucajja, qhititejj pobre jakenacata qhuyapayasqui, ucaw kamir cancañapjja waljaptayasi.\n ¡Tatitojj jach'añchatäpan! Tatitur ajjsartir jakejj cusisiñaniwa, arsutanacapar munasir jakejj cusisiñaniwa. Asqui jaken allchhinacapajj acapachan kollanäpjjaniwa, sarakerinacapasti oraken munañanïpjjaniwa. Walja yänacaw utapan utjani, jaker qhuyapt'ayañapasti jan tucusquirïniwa.\nSapa semana kallta urunwa jumanacajj apakjjapjjañama sapa maynisa cunjämtï ganasqui uqhamarjama, ucatsti imapjjam, cunapachatï purincä ucqhajja jan apthapipjjañamataqui.\n “Mä kamir jakew utjäna, ucasti wali suma lliphipquir isimpiw isthapisirïna, sapüruraquiw jach'a mank'añanaca waquichirïna, jach'a cancañampi. Utjaraquïnwa limosna mayjasir mä pobre jakejja Lázaro sata, ucasti llejjti usun tucjatänwa. Jupasti sapüruw kamirin utap puncupan kont'asirïna. Aca pobresti kamirin mesapat jalaktirinacampiw sist'asiñ munäna; anunacaw jutasin llejjtinacapjja jallk'apjjerïna. Mä uruw uca pobre jakejj jiwjjäna, ucatsti angelanacaw juparojj paraisor apjjapjjäna, Abrahamampïñapataqui. Kamir jakejj jiwjjaraquïnwa, juparusti imantjjapjjaraquïnwa. “Kamiristi cawqharutejj jiwatanacajj sarapqui ucqhan uñatatasïna, ucatsti jayatpachwa Abrahamar uñjäna, uqhamarac Lazarorusa jupamp chicäsquiri. Ucatwa jach'at art'äna: ‘Abraham awqui, nayat qhuyapt'ayasita, Lazaroruy qhitanita luc'anapamp umar juricht'asin lajjrajj chhujt'ayañapataqui, aca ninansti nayajj walwa t'akhesiscta’ sasa. Abrahamasti juparojj sänwa: ‘Wawa, amtasim cunjäms jacañamanjj wali sum jacäyätajj uca. Lazaron jacäwipasti jan walipunïnwa. Jichhasti acanjja jupajj cusisiñ catoke, jumasti t'akhestawa. Uqhamarusa mä jach'a mic'aya mankhew utji nanacampi, jumanacampi jaljasa. Uqhamasti qhitinacatï acat ucscataru maqhatañ munapjje ucanacajj janiw maqhatancaspati, ni ucscatatsa acscatarus maqhatanipcaspati’ sasa. “Ucapachasti kamir jakejj sänwa: ‘Uqhamajj achict'assmaw Abraham awquejja Lazaroruy awquejjan utaparu qhitarapita. Ucansti pheska jilajjaw utjasqui, ucanacar parlaniñapataqui, uqhamat jan aca t'akhesiñaru jupanacajj jutapjjañapataqui’ sasa. Ucampis Abrahamajj juparojj sänwa: ‘Jupanacanjja utjiwa Moisesan, uqhamaraqui profetanacan kellkatanacapajja; ucanacar ist'apjjpan’ sasa. Kamirejj ucjjarojj sänwa: ‘Jïsa, Abraham awqui, ucampis maynitejj jiwatanac taypit jupanacar sarani ucqhajja, arrepientisipjjaniwa.’ Abrahamasti saraquïnwa: ‘Janitejj Moisesampiru profetanacampirojj ist'añ munapcchejja, janiraquiw iyawsapcaniti, jiwatanacat maynejj jacatatcchini ucasa’ ” sasa.\nKollkeru munañajja take jan wali luräwinacan saphipawa; ucatwa mayninacajj juc'ampi munapjjatap laycu iyawsañatjja maysaru saranucupjje, pachpa jacäwinacaparuw t'akhesiñampi yapjjatasipjje.\nJesusasti ucapachawa discipulonacapar uñtasinjj saraqui: “Cusisiñanïpjjtaw jumanaca pobrenacajja, Diosan reinopasti jumanacanquiwa.\nKamir jakejj pobrenac taypinjja mä reyjamawa; manuninaca taypinjja, kollke mayt'irejj reyjamaraquiwa.


Global Voices Aymarata » Achachilanakax Wikipedia-n qillqapxi · Global Voices Aymarata » Print\nAchachilanakax Wikipedia-n qillqapxi\nJaqukipäw uñt'ayata/apkatata 30 mara t'aqa phaxsi 2014 18:55 GMT 1\t · Qillqiri Gabriela Garcia Calderon (es) ukan jaqukipiri\tGabriela Garcia Calderon Orbe, Victor Paco Montevilla\nCategoria-naka: Europa Central y del Este, República Checa, Citizen Media, Tecnología\nImagen de Flickr del usuario Coleccionando Cámaras . CC BY-NC-ND 2.0.\nTecnologia apnaqäw jasq’aräwiw nayrirpachaw ch’iyjañ achachilanak ukankapxañpataki. jilir jila kullakanakax  Wikipedia checo arun amtäwix ukwa lurañ munaski.\nAka amtäwix qalltawayiw kunawrsati checo arun Wikipedia q’apha qilqäwix qhipa maranakax juk’aptawiy uka amuyana, ukata, kawkir yanapirinakas pachanïpxan yanapañatak amuyapxäna: achachilanaka.\nWikipedia taypin qilqirinak thaqkasaxa, sapxiwa:\nAka amtäwin amtäwipax Praga-n qamasir achachilanakar wikipedia apnaqäwit yatichañawa, yaqha yaqha chaqanakan aruskipäwinak wakiyaña ukhamarak mä tama ‘samarat yatichirinaka’ sutininakar puriña’.\nAchachilanakax línea-nx jukanakakiw qilqapxi, juk’akirak tecnología-tx amuyapxi. Amtäwin amtäwipax jan mantäwinakats juk’amp khurir sarñawa, aka maranak jakirinakan amuyunakamp wikipedia laqañchañatakiwa. Ukhamatwa, Wikipediax mä plataforma kawkit achachilankax waynanakar amuyunakap churapxani.\nAmtäwix jichhax checo-nakatakiwa, ukatxa jutir maranakaX juk’amp jach’aspawa:\nThe project is specifically targeted to the Czech Wikipedia community[…] However, it will also benefit a broader Wikimedia community by hopefully providing a working example of a “senior Wikipedia Education program”.\nAmtäwix Wikipedia en checo-kirinakatakiwa […]. ukampirusa, Wikimedia taypir akham irnaqaw “programa de Educación de Wikipedia para adultos mayores” uñacht’ayasax ch’amanchaniwa”.\nMä qawqha amtäwinak achachilanakar puriñatakix utt’ayarakiwa:\n– Amtäwix Wikipedia en checo-kirinakatakiwa […]. ukampirusa, Wikimedia taypir akham irnaqaw “programa de Educación de Wikipedia para adultos mayores” uñacht’ayasax ch’amanchaniwa.\n- ‘Universidad de la Tercera Edad’ Facultad de Filosofía, Universidad Charles Praga markan taypin Wikipedia-tuqit mä yatichäwi amtapxi.\n- Mä sistema yatintañ uta jan ukax yatiqañ uta samarat yatichirinakar contacto uthirinakat web-tuqit yanapasiña.\nInach aka amtäwix yatiyäwinak uthañpatakikpanti jan ukax yaqha digital mañanak achachilanakar apanphana.\nAka amtäwinkañatakixa, apaym mä correo electrónico Seniors@svgwikimedia.cz. Juk’amp Fundación Wikimedia-t yatiñatak ukhamarak kunjam mantañ amtäwirux, wikimedia.org  [en] uñakipma[en].\nURL to article: https://aym.globalvoices.org/2014/06/6642\n jilir jila kullakanakax: http://meta.wikimedia.org/wiki/Grants:IEG/Senior_Citizens_Write_Wikipedia


¿Kun lurañas sábado urun walikïskäna? | Jesusan sarnaqatapa\n¿Kun lurañas sábado urun walikïskäna?\nJESUSAJJ SÁBADO URUNWA MÄ JAQEN AMPARAP QOLLÄNA\nYaqha sábado urunjja, Jesusajj mä sinagogaruw mantäna, ukhajja Jesusajj Galileankpachänwa. Ukanwa kupi ampar wañaqat mä jaqer uñjäna (Lucas 6:6). Escribanakasa fariseonakasa juchañchañ munasajj Jesusar wal uñchʼukipjjäna, ukatwa akham sas jisktʼapjjäna: “¿Sábado urun qollañajj walikïskiti?” sasa (Mateo 12:10).\nJudionakan religionap pʼeqtʼirinakajja, ‘jiwirjamäjje ukhakiw maynirojj sábado urun qollasispa’ sasaw amuyapjjäna. Jupanakatakejja, chʼakha qhaqsuta jaqeru sábado urun qhaqhantañasa, chʼakha pʼakita jaqeru chʼoqantañasa juchänwa. Ukhamasti “¿sábado urun qollañajj walikïskiti?” sasin jisktʼasajja, fariseonakampi escribanakampejj janiw uka jaqen tʼaqesitapat sinttʼasisin ukham jisktʼapkänti, jan ukasti Jesusar juchañchañatakiw jisktʼasipkäna.\nUka jaqenakajj jan wali amtanakanïpjjänwa, Jesusajj uk yatïnwa. Jupanakajja, ‘sábado urun janipuniw kunas lurasiñapäkiti’ sasaw yatichapjjäna, ukampis ukham amuyañajj janiw Bibliarjamäkänti (Éxodo 20:8-10). Amtañäni, Jesusarojj uka nayrakiw jaqenakar yanaptʼatapat juchañchapjjäna. Jichhajj yaqha milagro lurañampïskänwa jaqenakajj inas ukham luratapat juchañchapjjarakchini. Ukhamäkchinisa akham sasaw Jesusajj ampar wañaqat jaqer säna: “Sartam, chika taypir jutam” sasa (Marcos 3:3).\nEscribanakampiru fariseonakampiru uñtasasti, Jesusajj sänwa: “Jumanakatï mä ovejanïpjjasma, uka ovejajj sábado urun mä pʼiyar jalantaspa ukhajja, ¿janit jumanakat maynejj katthapisin wayskaspa?” sasa (Mateo 12:11). Niyakejjay mä ovejajj qollqemp alatächejja, maynejj janiw ovejaparojj qhepürkama mä pʼiyar jalantat jaytkaspati, ukhamäspa ukhajja ovejajj jiwaspawa, dueñotakis janiw walïkaspati. Uka toqetjja, Qellqatanakan akham sarakiwa: “Aski jaqejj uywanakapatjja khuyapayasiwa, ukampis ñanqha lurir jaqejja janiw khuyapayaskiti” sasa (Proverbios 12:10).\nUkjjarusti Jesusajj akham sarakïnwa: “Cheqansa mä jaqejja mä ovejat sipansa jukʼampi munatawa. Ukhamasti kunatejj walïki uk sábado urun lurañajj walikïskiwa” sasa (Mateo 12:12). Uka arunakarjamajja, mä usut jaqer qollasajj janiw Jesusajj sábado uru pʼakintkänti. Religión pʼeqtʼirinakasti, Jesusan suma amuytʼkaya ukhamarak khuyaptʼayasiri arunakap istʼasajj janiw kuns sisjjapjjänti.\nJesusajja religión pʼeqtʼirinakan pantjasitap amuyasajj colertʼasïnwa, llaktʼasirakïnwa. Taqe ukankirinakar uñtasasti, akham sasaw usut jaqer säna: “Amparam loqatatam” sasa (Mateo 12:13). Uka jaqejj amparap loqatatäna ukhajj walikëjjänwa, walpun kusisirakïna. Ukampis ¿escribanakampi fariseonakampejj kamsapjjpachänsa?\nUka usut jaqen amparapajj walikëjjatap uñjasajja, fariseonakajj janiw kusisipkänti, jan ukasti anqar mistusajj jankʼakiw Herodesan arkirinakapamp tantachasisajj Jesusar jiwayañatak parlakipapjjäna (Marcos 3:6). Herodesan arkirinakap taypinjja saduceonakajj utjarakïnwa. Uka tiemponjja, fariseonakampejj janiw sum apasipkänti, ukampis Jesusar jiwayañatakejj mayachtʼasipjjänwa.\n¿Kawkinkkasas judionakan religionap pʼeqtʼirinakajj Jesús contra saytʼapjjäna?\nSábado urut parlir leyitjja, ¿kunsa judionakan religionap pʼeqtʼirinakajj amuyapjjäna?\nSábado urut parlir leyitjja, ¿kunjamsa Jesusajj judionakan religionap pʼeqtʼirinakar sum amuytʼayäna?


Ucatsti Tatitun arup ist'aracta aqham siri: —¿Qhitirus qhitäjja? ¿Qhitis nayat arsur sarani? —sasa. Nayasti saractwa: —Acancasctwa nayajj, nayar qhitasita —sasa.\nCunapachatï cheka cancañampi uñjatäqui ucqhajja, asqui jakejja cusisiwa, ucampis jan wali luririnacataquejja tucjatäñapawa purini.\nÑankha lurir jakenacarojj sapa willjtaw amuct'ayä, jan wali jakenacarojj Tatitun marcapat jakonucü.\n Jan yäkat jakeru, wajchar yanapt'apjjam, jan cunan jakeru, pist'ayasir jaker chekapar uñjapjjam, jan yäkat jakeru, jan cunan jakenacar arjjatapjjam, ñankha lurir jakenacat tuwakapjjam.\n Iyawsirinacarojj amtayaraquim, marca apnakerinacaru, jilïr autoridadanacarus ist'apjjañapataqui, uqhamarac cunatejj sumäqui uc lurañataquis janc'aquïpjjañapataqui. Janiraqui qhiti toksa jan waljja parlapjjpati, jan ucasti sumanquirïpjjpan, uqhamarac munasiñani llamp'u chuyma takenirusa uñacht'ayasa.\n Tatit laycusti jakenacan uscutäqui take uca autoridadanacarojj jaysapjjam, reyirusa, jilïritap laycu, jan ucajj qhitinacarutejj reyejj qhitqui jan wali lurir jakenacaru mutuyañapataqui, suma luririnacarusti jach'ar aptañapataquiraqui ucanacarusa. Diosasti jumanacanjja asqui lurañanacamwa munaraqui, uqhamata pisi amuyun jakenacan parlatanacapjja amuct'ayapjjañamataqui. Khespiyata sarnakasiñan jakenacjam sarnakapjjam, ucampis uca khespiyat sarnakasiñanacamasti janiraqui cuna jan wali lurañataquïpasa, jan ucasti Diosan esclavonacapjam sarnakapjjam. Takenirus suman uñjapjjam, jilatanacarusti munapjjaraquim, Diosarusti ajjsartapjjam, reyirusti ist'apjjaraquim.\n Timanacajjarojj arctasin jicjjatta, jupanacar tucjanisaw cutinjjta: jisc'a jisc'a tucjanta, jan mayamp sartquir lurjanta, cayunacajjamp tacjjatataw uñjasipjje. Jumaw nuwasïwin ch'am churista, kallasirinacarojj nayrakatajjaruw alt'aytajja, nayrakatajjatsti timanacajjarojj chhuqhutataytawa, uqhamat nayar uñisirinacarojj tucusiytajja. Jupanacajj yanap mayisipjjäna, jupanacarusti janiw qhitis yanapcänti, Tatituruw art'asipjjäna jupasti janiw ist'cänti. Thayan apat lak'arjamaw jupanacarojj tucusiyta, thaquinquir ñek'erjamaw tacsuracta. Kallcatasir marcat khespiyista, marcanacan jilïripat utt'ayista, jan uñt'at jakenacampiw loktayista.\n Takeniw autoridadanacarojj jaysapjjañama, janiraquiw cuna autoridadas jan Diosïpanjja utjcaspati, autoridadanaca utjquis ucanacasti Diosan uchatawa. Uqhamasti uca autoridadanaca contra sayt'irejja, Diosajj utt'ayquis uca contraw sayt'i, uqham contra sartirinacajja ucatwa juchañchatäni, ucat mutuyatäpjjaraquini. Marca apnakerenacajj janiw asqui lurqui ucar ajjsarayañataquïquiti jan ucasti jan wali luririnacar ajjsarayañataquiwa. ¿Muntati autoridadanacar jan ajjsaras jacasiña? Sum sarnakam, ucatsti autoridadanacajj jumarojj suma jaket uñt'ätam. Uca autoridadanacasti juman asquimataquiw Diosar sirvipjje. Ucampis jan wal sarnakjjät ucqhasti, jumajj uca autoridadanacar ajjsarasaw sarnakjjäta, janiw inamaya autoridadaquïquiti jan ucasti mutuyañataqui munañaniraquiwa. Sum uñjañataqui Diosan munañaparjam uchatächejja, jan wali luririnacarojj mutuyaraquiniwa. Uca laycupï waquisejja autoridadanacar jaysañajja, janiw mutuyäwi jan catokañataquiquiti, jan ucasti chuymasatjama. Uca laycuraquiw jumanacajj impuesto pagapjjtajja, autoridadanacajj Diosar sirviritaqui catuyatäpjjatapata. Qhitinacarutejj manüpctas ucjja phokjjapjjaraquim. Kollke churañ utjchi ucajja churapjjam. Impuesto manüpctas ucjja phokhapjjam. Ajjsarañäqui ucarojj ajjsarapjjaraquim. Yäkañäqui ucarojj yäkapjjam. Janipun qhitirus manüpjjamti, jan ucasti jumanac pura munasiñanac manüpjjam. Jake masipar munirejja cuntejj leyejj sisqui ucwa phokhe. Camachi arunacajj siwa: “Jan wachoka juchjja luramti, jan jiwayamti, jan lunthatamti, [jan jake masimaru c'arintamti,] jan jakenquïri munapayamti” sasa. Take aca camachinacajja yakhanacamp cunajja, aca arunacwa phokhasi: “Jake masimarojj juma quipcarjam munasim” sasa. Maynitejj munasiñanïchejja, janiw cuna jan wals masiparojj lurcaspati, uqhamasti munasiñanwa leyejj sum phokhasi. Take acanacjja amuyasipjjam, cuna urunacantejj jacctan uca, iquit sartasiñajja horasäjjewa. Jiwasan khespiyasiñasasti sinti jac'anquiwa cunapachatejj suma arunacar iyawscäyätan ucqhat sipansa. Sinti arumäjjewa, urusti niyaw jac'achasisinqui, ucatpï apanucuñasajja cunatejj ch'amacan lurasquis ucjja, ucatsti cunjämtejj mä soldadojj armantasqui uqhamaraquiw armantasiñasa khanan sarnakañataqui. Sarnakäwinacasajj khananquirinacanjamäñapawa, jan machañanacanjj jacañäniti, janiraqui jach'a mank'äwinacansa, ni wachoka jucha lurañanacansa, ni cuna casta quejanacansa, ni envidiasiñanacansa. Jan ucasti Jesucristomp isthapt'asipjjam, janiraqui lup'ipjjamti janchin munañapa lurañjja.\n Ñankha lurir jakejja jan qhitin arcnakcataw jaltjje, ucampis asqui jakenacajja janiw cunarus ajjsarquiti, mä leonjamawa ch'aman sayt'asi. Cunapachatejj mä marcan jan walt'añanacajj utji ucqhajja, apnakerinacapajja waljaw jakortapjje, ucampis suma yatiñampi apnakerejj yatiwa sum apnakaña. Cunjämatejj sinti purir jallojj cosechanaca tucjquejja, uqhamawa pobrenacaru t'akhesiyiri jucharar jakejja. Leyi contra sayt'irinacajj, jucharar jakeruw jach'achi; ley phokherinacasti, jucharar jake contraraquiwa. Jucharar jakenacajj janiw amuyt'apquiti cheka cancañatjja, ucampis qhitinacatejj Tatitur thaktapqui ucanacaw take cun amuyt'apjje. Sallkjasiri kamir jaquïñat sipansa, juc'amp asquiwa pobrëscaña, uqhamarac cheka lurirïñasa. Qhititejj Diosan leyip phokqui ucajja, ch'iqhi wawawa, ucampis sinti mank'er jakenacampi chicachasiri wawasti, awquiparojj p'enkachayiwa. Qhititejj kamir cancañapa waljaptayqui jila interesanaca apsusa ucajja, qhititejj pobre jakenacata qhuyapayasqui, ucaw kamir cancañapjja waljaptayasi. Qhititejj Diosan leyiparu jan ist'añ muncani ucarojja, Diosajj janiw mayisitapjja ist'caraquiniti. Qhititejj asqui jakenacaru jan wali thaquinjama irpani ucajja, jupa pachpan sipita waquichataparuwa jalantascani, ucampis jan juchan jakenacajj cunatejj asquïqui ucwa catokapjjani. Kamir jakejj wali yatiñaniwa tucu; ch'iqhi pobre jakesti juparojj yant'aspawa. Cunapachatejj asqui jakenacajj atipjapqui ucqhajja, jakenacajj cusisipjjewa; cunapachatejj jucharar jakenacajj atipjapqui ucqhasti, jakenacajj sustjasiñatjja imantasjjapjjewa. Qhititejj juchap imantascani ucajja, janiw nayrar sarcaniti, ucampis qhititejj juchap arsusisina jaytanucjjani, ucasti perdonatäjjaniwa. Cusisiñaniwa Tatiturupuni ajjsartiri jakejja, ucampis chuyma kalarayasiri jakejj jan walt'añaruwa purini. Mä jan wali apnaker khoru jilïrejj, wararir leonjamawa, jan ucajj mank'at awtjat osor uñtatawa pobre jakenacar t'akhesiyas apnake. Jan amuyt'an marca apnakerejj juc'ampiw jakenacar t'akhesiyi, ucampis qhititejj jan munapayirïqui ucajja, jaya maranacaw jacani. Qhititejj jake jiwaycani ucajja, jiwañcamaw imantasiñatac jalnakascani. ¡Uca jakerojj jan qhitis jarc'panti! Cheka lurir jakejj jan walt'añatjja khespiyatäniwa, ucampis ñankha jakejja jan walt'añaruwa purini. Qhititejj orakepana yapu yapuchqui ucanjja, jilarquiriwa mank'añapajja; qhititejj jayrasiñana sarnakasqui ucajja, pobre sarnakañaquiw jilaranejja. Cheka lurir jakejj jach'añchatäniwa; qhititejj sallkjañampi mäqui kamiriptqui ucajja, juchañchatäniwa. Janiw jake masi ajlliñajj walïquiti, uqhamatwa mä juc'a mank'a laycusa juchar puriñajj utji. Inampst'iri jakejj mäquiwa kamiriptañ muni, ucampis jupajj janiw yatquiti pobres cancaña jupjjaru jutañapjja. Jach'añchiri jaket sipana, c'umisiri jakew khepjjarojj munatäni. Jake jiwayirin amigopawa awquiparu taycaparu lunthatejja; jupasti saraquiwa: “Janiw awquir taycar lunthatañajj juchäquiti” sasa. Qhititejj juc'ampi munqui ucajja, nuwasiñanacwa utjayi, ucampis qhititejj Tatitur iyawsqui ucawa nayrar sarti. Jan amuyt'an jakewa, jupa pachpan amuyt'aparu alcatasqui ucajja, ucampis qhititejj yatiñ cancañampi cunsa lurqui ucawa khespiyatäni. Pobreru yanapt'irinsti, janiw cunapas pist'caniti, ucampis qhititejj pobreru jan yanapt'añ muncani ucajja, wali maldecitäniwa. Cunapachatejj ñankha lurir jakenacajj atipjapqui ucqhajja, jakenacajja imantasjjapjjewa; cunapachatejj uca jan wali jakenacajj tucusipqui ucqhasti, asqui jakenacajj juc'ampiw utji.


EASBAn qullqipax jilxattaskiwa sasaw marka irpirinakax sawiyapxi\nSan Buenaventura asukara (Jamuqa: OFEP)\nEmpresa Azucarera San Buenaventura (EASBA) ukax janiw aynacht’kiti, mayt’asit qullqx wakiski ukjaw phuqhaski, qullqipax jilxattaskiwa sasaw tata Jaime Duránax arsuwiyi, jupax Qullqi Apnaqañ Amta Wakt’ayir Sullka Kamanarakiwa. Página Siete ukankirinakaw aynacht’askiwa sasin yatiyawiyapxi, ukat tata Duránax ukham qhanancht’awiyaraki.\n“Qhanancht’añ munapxtha, San Buenaventura asucaramp qullqichir utax manunakapar munaski ukjaw phuqhaski, Banco Central de Bolivia (BCB) ukar kuna. Ukhamïpanx, EASBAx janiw Página Siete siski ukham aynacht’atäkiti” sasaw arsuwiyi.\nEASBAx janiw manupak phuqhkiti, qullqipax 1.081 waranq waranq bolivianot 1.638 waranq waranq bolivianoruw jilxattawiyi, caña aliyatax 108 hectáreat 3.578 hectárearuw jilxattawiyi sasaw tata Duránax arsuwiyi.\nEASBAx 2018 maranak qullqichir utjam apnaqañ qalltatäski, nayrax aliq amtampikiw apnaqatäna, ukw jan Página Sietenkirinakax amuyapkiti sasaw jupa tata Sullka Kamanax arst’awiyi./RAR


Génesis 24 - Holy Bible [Aymara Bible 1997] - (Gén 24)\nAbrahamajj sinti chuymani jakëjjänwa, Tatitusti take cunana waliracwa juparojj bendicitayna.\nMä urusti cawquïri sirviripatejj chuymanëjjaraquïna, uqhamarac cawquïritejj take cunanaca uñjirïcan ucaruw jawsi, saraquïnwa: —Amparam ucham lanqhu chara mankhäjjaru,\nucatsti alajjpacha, acapacha Tatitun sutipjjaru juramento lurarapita, Isaac wawajjarojj jan aca Canaán orakenquir warmimpi casarañamataqui,\njan ucasti orakejjaruw saräta, ucatsti mä warmi jupataquejj ajllinirapïta nayan familianacajj taypita —sasa.\nSirviristi saraquïnwa: —Ucampisa warmitejj jan jutañ muncan ucqhajj, ¿cunsa luräjja? ¿Jan ucqhajj yokamcha, cawqui marcattï mistuncta ucar irpäjja? —sasa.\nAbrahamasti saraquïnwa: —¡Janiwa, janiw yokajjarojj uca marcar irpcätati!\nAlajjpachanquir Dios Tatituwa, cawquïritejj nayar awquejjan utapata, uqhamarac familianacajjan ucat irpsunquitu, ucatsti aca orake nayaru, uqhamaraqui wawanacajjampiru churañatac arsquitu, ucaw juma nayräjjar angelap qhitanini, ucat mä warmi wawajjatac irpaniñamataqui.\nWarmitejj jan jutañ muncani ucqhajj jumajj librequëjjätaw aca arsüwi phokhañamatjja, ucampisa, ¡janipun cunäquipansa wawajjarojj irpamti!\nUcatsti sirvirejj Abrahaman lanqhu charap mankharuw amparap uchi, ucatsti cunjämtejj Abrahamajj mayqui uqhamar phokhañataquiw juramento luri.\nUcatsti cawquïrinacatejj Abrahamanjja suma yänacapajj utjcän ucanac taypitjja suma regalonacwa ajlliwayi, tunca camellompi cunaw Nacoran marcaparojj sari, ucasti Mesopotamia tokencänwa.\nCunapachatejj sirvirejj marca thiyaru purïna ucqhasti niya ch'amacthapjjänwa. Uca horasaruraquiw warminacajj uma apsuri jutapjjäna. Sirviristi camellonacjja mä uma phuch'u jac'aruw samart'ayäna,\nNayajj aca uma phuch'u jac'aruw khepart'ä, tawakonacajj uma apsuri jutañapcama.\nSirvirejj janïraw Diosat mayisiñsa tucuycänti ucqhaw mä tawakor callachipjjar uma waculla apt'at jutasquir uñji. Ucasti Betuel chachan Rebeca phuchapänwa. Betuelasti Milcampina, Abrahaman jilapa, Nacorampin wawapänwa.\nRebecasti wali suma uñnakt'an tawakönwa, janiraquiw qhiti chachas juparojj llamct'cataynati. Uma phuch'jjaru alt'asisinsti uma wacullapwa phokhantascäna, ucatsti utaparuw cuttawayjjäna,\nuqhamaruw sirvirejj jaljjati, ucatsti saraquïnwa: —Achict'assmawa, wacullamat mä juc'a umay umt'ayita —sasa.\n—Umt'ascaquim, tata —sasaw jupajj saraquïna. Ucatsti wacullap wayokasinjja amparapampi catt'asaw umt'ayäna.\nCunapachatejj sirvirejj umt'añ tucuyjjän ucqhasti Rebecajj saraquïnwa: —Camellonacamataquis umjja apst'aniraquïwa, uqhamat kawktejj munapqui ucqha umt'apjjañapataqui —sasa.\nUcatsti janc'aquiw uywa umañawjaru wacullapat umjja warsüna, ucatsti walja cutiraquiw phuch'utjja uma waysunïna camellonacan umart'añapataqui.\nUcañcamasti sirvirejj amuquiw uñch'uquiscäna, jupasti sum yatiñ munaraquïna Tatitojj jupar uca saräwin yanapascatapa.\nCunapachatejj camellonacajj umañ tucuyjjapjjän ucqhasti, sirvirejj mä kori anillo tawakorojj churäna, uca anillon pesopasti sojjta gramönwa, ucatsti nasaparuw ucharaquïna, uqhamarus pä brazaletenac churaraquïna, ucanacasti korit luratänwa, pesopasti pataca gramoniraquïnwa,\nucatsti saraquïnwa: —Avist'ita, ¿qhitin phuchapätasa? ¿Utjaraquispacha awquiman utapanjja jakenacajjampi, nayampi aca aruma samart'asiñataquejja? —sasa.\nTawakosti saraquïnwa: —Betuelan phuchapätwa, ucasti Milcampina Nacorampin wawaparaquiwa.\nUtajjanjja utjiw mä chekajj juman korpachasiñataquejja, uqhamarac camellonacamataquis pastojj waljaraquiwa —sasa.\nUcapachaw sirvirejj quillt'asisin Diosarojj yupaychäna,\nsaraquïnwa: “¡Kollanäpan Abraham uywirejjan Diosapajja, jupajj chekapapuniwa, qhuyapayasiriraquiwa Abraham uywirejjataquejja, thaquinsa juparaquiw irpasinquitu, uywirejjan familianacapan utapar puriñajjcama!” sasa.\nRebecasti taycapan utaparuw jalaraquïna, take cunatejj pascatayna ucanac avist'añataqui.\nJupasti mä jilaniraquïnwa Labán sata, ucasti uma phuch'ururaquiw jalacama jalanïna, uca jaquir jicjjatañataqui,\nLabanasti anillompi, brazaletenacampi uñjäna, cuntejj cullacapajj amparaparu apcän ucanaca, uqhamarus sum ist'araquïna cuntejj uca jakejj siscatayna ucanacjja. Labanasti Abrahaman sirviriparuw jac'achasi, jupasti phuch'u jac'an camellonacapampi cuna sayt'atäscänwa,\nucatsti saraquïnwa: —Jutam, Diosan bendicit tata. ¡Cunjämarac jumasti aca ankan kheparätasti, nayajj jumataquejj utajjan mä cheka waquichta, uqhamaraqui camellonacamataquisa! —sasa.\nUqhamasti sirvirejj utaruw saräna, ucanwa Labanajj camellonacat carganacapa apakäna, ucatsti mank'a churaraquïna, uma aptaniraqui sirvirina, uqhamarac jupamp chica sarapcän uca jakenacan cayunacap jarekasipjjañapataqui.\nCunapachatejj mank'a sirvt'apcän ucqhasti, Abrahaman sirviripajj sänwa: —Janiw nayajj mank'quiristti cunatejj sañajjäqui uca janïra arscasajja —sasa. Labanasti: —Arsuscaquim —sasaw saraquïna.\nSirviristi saraquïnwa: —Nayajj Abrahaman sirviripätwa.\nTatitojj walipuniw uywirejjarojj bendiciraqui, jupasti wali kamiriraquiwa. Tatitusti ovejanaca, vacanaca, kori, kollke, sirvirinaca, camellonaca, asnonaca uqhamwa churi.\nUqhamarus Sara warmipajj mä yokall wawa wawachasiraqui cunapachatejj jupajj chuymanëjjän ucapacha, uywirejjasti wawaparuraquiw take cun jaytawayjje.\nUywirejjasti mä juramento lurayaraquitu, saraquituwa: ‘Jan munamti wawajjan aca Canaán orakenquir warminacampi casarasiñapjja, cawqhantejj nayajj utjcta ucana, jan ucasti\nawquejjan familiapan ucar saram, ucatsti familiajj taypit mä warmi wawajjataquejj thakhanirapim’ sasa.\nNayasti saractwa: ‘Tata, ¿jan uca warmejj nayampi chica jutañ muncan ucqhasti?’ sasa.\nJupasti saraquituwa: ‘Nayajj Tatitun thaquipan sarnakawayta, juparaquiw mä angelap qhitanini, saräwiman yanapañapataqui, uqhamat mä warmi wawajjatac irpaniñamataqui, familiajj taypita, awquejjan familiapata.\nUcampisa, janitejj familianacajjajj uca tawako irpjjaruyaniñ munapcätam ucqhaquiw juramento luratamatjja libre uñjasjjäta’ sasa.\n“Uqhamapï jichhürojj uma phuch'u jac'aru purintjja, ucatsti Abraham uywirejjan Tatitu Diosaparuw mayt'asiractjja, aqham sasa: ‘Dios, jumatejj aca saräwejjan yanapïtäta ucajja,\nnayasti achict'assmawa aca uma phuch'u jac'an jicjjatasisinjja aqhamäñapa: Cawquïr tawakotejj aca uma phuch'u jac'aru jutcani uma aptasiri, ucatsti nayajj säjja: ‘Achict'asmaw mä juc'a umay umt'ayita uca wacullamat’ sasa,\nucatsti jupatejj sitani: ‘Acajj umajj umt'am, uqhamaraqui camellonacamataquis aptaniraquï’ sasa, ucäniw, Tata, uywirejjan yokapataqui warmi ajllcäta ucajja’ sasa.\nUcampis janiw tucuycäyätti chuymajjan uqhama Diosat mayisiñjja, ucapachaw Rebecarojj uñjta callachipjjaru wacullas apt'ata jutasquiri. Jupasti phuch'uruw mantäna uma apsuñataqui, ucatsti saractwa: ‘Umay wajjt'ita’ sasa.\nJupasti janc'aquiw wacullapjja apakasi, ucatsti saraquituwa: ‘Umt'am, uqhamarac camellonacamarus umt'ayaraquï’ sasa. Ucatsti umt'ayaraquituwa, camellonacajjarus uqhamaraqui.\nJanc'aquiw jisct'aracta: ‘¿Qhitin phuchapätasa?’ sasa. Jupasti saraquituwa: ‘Betuelan phuchapätwa, ucasti Nacorampina, Milcampina wawaparaquiwa’ sasa. Ucatwa nayajj uchta mä anillo nasaparu, uqhamarac pä brazaletenaca amparanacaparusa.\nQuillt'asisinsti Abraham uywirejjan Tatitu Diosaparuw yupaycharacta, nayar chekaqui thaquinjam irpanitapata, uqhamat uywirejjan jilapan phuchapa, yokapataqui irpañajjataqui.\nJichhajj sapjjeta: Jumanacajj asqui lurapjjasmati uywirejjampejja janicha, jan waquiscchi ucqhasti sapjjaraquita, uqhamat nayajj amuyt'asiñajjataqui cunatejj lurañajjäqui uca toketa” sasa.\nUcatsti Labanampi Betuelampejj sapjjänwa: —Take acanacasti Tatitutwa juti, janiw nanacajj “Janiw” sapquirismati, ni “Jïsa” sapcaraquirismasa.\nAcajj Rebecajj juman nayrakatamancasquiwa, irpjjaruwayam ucatsti sarjjam. Uywiriman yokapan warmiparaquïpan, cunjämtejj Tatitojj sisqui uqhamarjama.\nAbrahaman sirviripasti uca arunac ist'asinjja quillt'asisin orakcamaw alt'asi, Tatitu nayrakatana.\nUcatsti walja yänaca, korit lurata, kollket lurata yänaca, uqhamarac isinac apsusisinwa Rebecar churäna. Jilaparus, taycaparus regalonacjja churaraquïnwa.\nUcatsti jupampi compañanacapampejj mank'apjjäna, umapjjäna uqhamwa lurapjjäna, ucärmasti ucanwa khantatipjjaraquïna. Khepärmanthi alwasti, cunapachatejj sartjjapjjän ucqhasti sirvirejj sänwa: —Uywirejjan utapar cuttjjä, qhitjjapjjeta —sasa.\nUcampisa jilapampi, Rebecan taycapampejj sapjjaraquïnwa: —Mä tunca urunacampi tawakojj khepart'acpan nanacampi, ucat jumanacampi chica sarjjaraquini —sasa.\nSirviristi saraquïnwa: —Jan juc'ampi jarc'apjjestati. Diosaw nayarojj saräwejjan yanapasquitu, uqhamasti uywirejjan utapar qhitanucjjapjjeta.\nUcatsti jupanacajj sapjjaraquïnwa: —Uqhamajj tawakor jisct'añäni, camschinïya jupajja —sasa.\nRebecaruw jawsapjjäna, jisct'apjjaraquïnwa: —¿Aca jakempi chica sarjjätati? —sasa. Tawakosti: —Jïsa —saraquïnwa.\nUcatsti Rebecarojj qhitanucjjapjjaraquïnwa, jupar uywirïcän uca warmimpi cuna, uqhamaraqui Abrahaman sirviriparusa, compañanacaparusa.\nRebecarusti aqham sasaw bendicipjjaraquïna: “Munat cullaca, ¡Jumasti waranka, warankanacan taycapäman! ¡Wawanacamasti uñisirinacapan marcanacapsa catuntapjjaracpan!” sasa.\nUcatsti Rebecampi, sirvientanacapampejj camellonacaruw lat'jjatapjjäna, ucatsti Abrahaman sirviripampi chicaw sarjjapjjäna. Uqhamwa sirvirejj Rebecarojj irpanïna, uca chekatsti sarawayjjaraquïnwa.\nIsaacasti “Uñjquitu, jaccaraqui” sisqui uca phuch'utwa cuttasincäna, jupasti Néguev tokenacanwa jacaraquïna.\nCh'amacthapipansti ucsa tokenac muytt'iriw saratayna. Ucatsti acatjamatwa camellonacar jac'achasisinquir uñjaraquïna,\nRebecasti uñjaraquiwa, Isaacar uñjasinsti camellot sarakasinjja,\nsirviriruw jisct'äna: —¿Qhitis uca jakejj pampanjam jiwas toker jutqui ucajja? —sasa. —Uywirejjan yokapaw —sasaw sirvirejj saraquïna. Ucatsti jupajj ajanupjja mä velompiw imantasïna.\nSirviristi Isaacarojj take cunwa avist'araqui.\nUcatsti Isaacajj Rebecarojj, Sara taycapan carpaparuw irpasjjäna, ucatsti jupampiw casarasiraquïna. Isaacasti walpun Rebecarojj munasïna, uqhamataracwa taycapan jiwatapatjja chuymachasïna.


Génesis 46 QA97 - Israelasti take cunatejj jupan utjcän - Bible Search\n1Israelasti take cunatejj jupan utjcän ucanacampiw sarjjarunjje. Beerseba chekar purinisasti Isaac awquipan Diosaparuw mä sacrificio loktäna. 2Uca arumasti Diosajj Israelarojj mä visionan uñstäna, Jacob sutipat jawsasa. Ucat Jacobojj saraquïna:\n—Acancasctwa, Tata —sasa.\n3Diosasti juparojj saraquïnwa:\n—Nayajj Diosätwa, awquiman Diosapätwa. Egiptor sarañjja jan ajjsaramti, ucanwa nayajj wawanacamarojj mä jach'a marca tucuyä. 4Nayaw jumampi chica Egiptor sarascä; naya quipcaraquiw wawanacamarojj ucat irpsunjjä. Uqhamarusa, jiwjjäta ucapachasti Joseajj jumamp chicäscaniwa —sasa.\n5Ucjjarusti Jacobojj Beerseba chekatjja sarawayjjänwa. Israelan yokanacapasti, awquiparusa, wawanacaparusa, uqhamarac warminacaparusa, cuna carronactejj faraonajj apaycän ucaruw apjjatanjjapjjäna. 6Jacobompi, take familianacapampisti Egiptoruw sarjjapjjäna, uqhamaraquiw take ovejanacapsa, vacanacapsa, uqhamarac take cuntejj Canaán oraken jicjjatapcatayna ucanacwa apasjjapjjäna. 7Take yokanacapasa, phuchanacapasa, allchhinacapasa, jupampi chicaw sarjjapjjäna.\n8Acanacaw Egiptor sarapcänsa ucanacan sutinacapajja, Jacobompi wawanacapampi sarjjapjjän ucanacajja:\nJacobon jilïri Rubén yokapa. 9Rubenan wawanacapa: Hanoc, Falú, Hezrón, Carmi ucanaca.\n10Simeonan wawanacapasti: Jemuel, Jamín, Ohad, Jaquín, Zohar, Saúl ucanaca, acnïristi mä cananea warmin wawapänwa.\n11Levïn wawanacapasti: Gersón, Coat, Merari ucanaca.\n12Judän wawanacapasti: Er, Onán, Sela, Fares, Zara ucanaca. (Er, uqhamarac Onán sisqui ucanacasti Canaán orakenwa jiwjjapjjäna). Faresan wawanacapasti: Hezrón, Hamul ucanacänwa.\n13Isacaran wawanacapasti: Tola, Fúa, Job, Simrón ucanacänwa.\n14Zabulonan wawanacapasti: Sered, Elón, Jahleel ucanacänwa.\n15Acanacasti Jacobompina Leampina wawanacapänwa, uqhamarac Dina satäqui ucas wawaparaquïnwa, aca wawanacasti nacipjjänwa cunapachatejj Jacobojj Padan-aram sisqui ucsan utjcän ucapacha. Take wawanacapasti chacha, warmi jacthapitajja quimsa tunca quimsani jakenacänwa.\n16Gad sisqui ucan wawanacapasti acanacänwa: Zifión, Hagui, Ezbón, Suni, Eri, Arodi, Areli, ucanaca. 17Aser chachan wawanacapasti: Imna, Isúa, Isúi, Bería, uqhamarac mayni cullaca Sera sat sutini. Berían wawanacapasti: Heber, Malquiel ucanacänwa. 18Acanacajj Zilpajj Jacobotaqui wawachcän ucanacänwa. Jupasti cuntejj Labanajj Lea phuchapar churcataynajj uca esclavänwa. Ucan wawanacapasti takpachanejj tunca sojjtani jakenacänwa.\n19Jacobon Raquel warmipan wawanacapasti: José, Benjamín ucanacänwa. 20Josean wawanacapasti Asenat warmimpejja acanacänwa: Manasés, Efraín ucanaca. Jupanacasti Egipton nacirïpjjänwa. Asenat warmisti Potifera sat On sacerdoten phuchapänwa. 21Benjaminan wawanacapasti: Bela, Bequer, Asbel, Gera, Naamán, Ehi, Ros, Mupim, Hupim, Ard ucanacänwa. 22Ucanacasti Raquelan wawanacapänwa Jacobompina, takpachanisti tunca pusinïpjjänwa.\n23Dan sisqui ucan yokapasti Husim satänwa. 24Neftalí ucan wawanacapasti: Jahzeel, Guni, Jezer, Silem ucanacänwa. 25Ucanacasti Bilha warmejj Jacobotaqui wawachcataynas ucanacänwa. Jupasti Labanajj Raquelar churcataynas uca esclavänwa, wawanacapasti takpachanejj pakallkonïnwa.\n26Jacobompi chica Egiptor purinipcän uca jakenacasti takpachanejj sojjta tunca sojjtani jakenacänwa, warminacampi wawanacampisti janiw jaqhutäcaraquïnti. Ucanacasti Jacobon familianacapänwa. 27Josean wawanacapasti paninïnwa, jupanacasti Egipton nacipjjaraquitayna. Uqhamasti Egiptorojj Jacobon familiapajj pakallko tunca jakenacaw takpachanejj purinjjäna.\n28Jacobosti nayrakatajj Judá ucaruw qhiti Josear uñjir sarañapataqui, uqhamat Joseajj Gosén sisqui uca chekar catokeri jutañapataqui. Cunapachatejj Gosén sisqui uca chekar purjjapjjän ucqhasti, 29Joseajj ordenaraquïnwa mä carro jupatac waquichapjjañapataqui awquipar catoker sarañapataqui. Cunapachatejj jiquintasipjjän ucqhasti awquiparojj khomantasïnwa, ucatsti jaypacharaquiw uqham awquipar khomt'ata jachäna. 30Ucat Israelajj Josearojj saraquïna:\n—Jichhajj jumar nayrajjampi uñcatasajja, uqhamarac jacasquir jumar jicjjatatajj laycojja, ¡puedjjtwa jiwjjascañjja! —sasa.\n31Joseasti awquiparu, uqhamarac take familiaparojj saraquïnwa:\n—Faraonampi jiquisiriw sarä jumanacan purinitam yatiyañataqui. Awquejjampi, jilanacajjampi, uqhamarac take familianacapampisti Canaán oraken jaccasina nayampi jaquiriw jutjjapjje, 32uqhamarac take ovejanacapsa, vacanacapsa, uqhamarac take cunatejj jupanacan utjqui ucanacsa apasinjjapjjataynawa, jupanacan irnakañapasti ovejanac, uqhamarac uywanac awatiñawa —sasaw saraquï—. 33Cunapachatejj faraonajj jawsasin jisct'apjjätam: ‘¿Cunan irnakerïpjjtasa?’ sasajja, 34ucapachasti jumanacajj sapjjamaya: ‘Nanacajj oveja awatirïpjjtwa nayra tiempotpacha’ sasa. Uqhamatwa Gosén sisqui ucsa tokenacar jacasiñataqui kheparjjapjjäta. Egipcionacasti janiw oveja awatirinacampi mayaqui jacapjjam satäquiti.


Bible in one year - Aymara Bible 1997 - August 6\n1. [1-2] Job chachajj janiw amuquïrjamäcjjänti ucat arsusjje; uqhamïpansti, cuna urutejj nascänjja uca urwa ñankhachi aqham sasa:\n3. “¡Maldecitäpan cuna arumatejj nayajj jacañ kalltcäyat uca arumajja! ¡Cunürutejj nayajj nascta uca urus maldecitaraquïpan!\n4. ¡Walïsapänwa uca urunjja ch'amacar tucuñapajja, Diosas uca urutjja armasiraquisapäna, janiraqui khanjtancjjasapänti ucasa!\n5. ¡Walïsapänwa uca urjjaru mä ch'iyar kenayan chhaktayañapajja. Mä ch'iyar ch'amaca chhaktayasapäna, jan ucajj intin ch'amact'atapasa ajjsarañampi phokhantasapäna!\n6. ¡Walïsapänwa uca aruman ch'amacanac taypiru chhakjjañapajja, ucatsti uca urojj janiraqui jaqhutäcasapänti, phajjsinac taypinsa, maranac taypinsa!\n7. ¡Walïsapänwa uca aruman mach'a arumäñapajja, janiw utjcasapänti cusisiñat arnakasiñasa!\n8. ¡Walïsapänwa uca arumaru laykanacan maldeciñapajja, qhitinacatejj Leviatán sat jach'a animaljjarusa munañanïpqui ucanaca!\n9. ¡Walïsapänwa ucärmanthina khantati warawaranacan jan c'ajañapajja. Janiraqui wali suyt'ata khanan jan puriniñapasa, khantati khanan c'ajtaniñapasa!\n10. ¡Maldecitäpan cuna arumatejj nascta uca arumajja, janiraquiw t'akhesiñanacajjsa nayranacajjat imantquiti!\n11. ¿Cunatraqui taycajjan puracapan jan jiwpachätsti? ¿Jan ucajj nacisa ucspacha jiwpachätsti?\n12. ¿Cunatraqui nayarusti naciñajj horasan catokapjjpachitänsti? ¿Cunatraqui nayar ñuñuyapjjpachitänsti?\n13. Nayatejj ucapacha jiwjjeriscäyätjja, jichhajj samarataquiw ict'asisquiriscäyäta, sumaquiraquiwa samart'asisquiriscäyäta,\n14. reyinacampi, jilïrinacampi, qhitinacatejj jach'a utanaca samarjjañataqui utachasipqui ucanacampi chica,\n15. cawquïri marc apnakerinacatejj palacionacapsa korimpi, kollkempi phokhantasipqui ucanacampi chica.\n16. ¿Cunatraqui nayarusti sullunucut wawarjama jan imantjjapjjpachïtusti? ¿Jan ucajj khana jan uñjasa jiwjjeri wawanacarjamasa?\n17. Sepulturanjja khoru jakenacan jan wali lurañanacapajj tucusjjewa, karitanacas samarañ jicjjatjjapjjaraqui;\n18. preso catuntata jakenacas ucanwa samarañ jicjjatapjjaraqui, t'akhesiyirin arnakasitapas janiw ucanjja utjquiti;\n19. ucanjja jisc'as jach'as mayaquiw ucancapjje, esclavo jakesa uywiripatjja khespiyataquiw jicjjatasjjaraqui.\n20. “¿Cunatraqui Diosasti llaquit jakerusti khana uñjayascaquisti? ¿Cunatraqui t'akhesirirusti jacayascaqui,\n21. qhititejj jiwañjja wali munasqui ucampisa jiwañajj jupataquejj janiraqui purinquiti, wali suma imantata yänacarjama thakcchi ucasa?\n22. Uca jaken cusisiñajj sepulturanacwa utj-jje, cunapachatejj imantatäjje ucapacha.\n23. Diosajj juyqhurjamaw sarnakayi, take toketwa muyuntaraqui.\n24. “Jachapitaquiw sapürus kamascta, umañajjas, mank'añajjas t'akhesiñaquiraquiwa.\n25. Cuntejj nayajj ajjsarcäyäta, cunatejj nayarojj wali ajjsarayquitänjja, ucanacaw nayjjarojj jichhajj jaljjatjjetu.\n26. Janiw samarañasa, ch'ujtañas nayataquejj utjquiti, janiw samarañ jicjjatcti, jan ucasti t'akhesiñaquiw catuntjjetu.”\n1. [1-2] Temán orakenquiri Elifaz sat jakew ucjjarojj parlañ kallti, aqham sasa: “Job, jumataquejj inas jan walïcchiniti maynin jumaru parljjayañapajja, ucampisa janiw amuquïñjamäquiti.\n3. Jumajj waljaniruw yatichäyätajja, pisi ch'amanirusa ch'amañcharaquïyätawa;\n4. liwisirirus jumajj waytaraquïyätawa, liwisiña munirirusti jumajj wayjjasiraquïyätawa.\n5. Jichhajj jumarojj t'akhesiñajj puriractamwa, ¿ucatsti jichhajj ajjsarayasïtati, qhathatiraquïtati?\n6. Jumajj Diosan cheka sirviripätawa, chekaparu sarnaker jakeraqui. ¿Cunatraqui jichhasti take chuyma jan iyawstasti?\n7. Amuyt'asim, amthapisiraquim inampisa amtasiscasma mä asqui jaken jan walt'añaru puritapjja.\n8. Nayarojj sarnakäwiwa yatichitu, qhitinacatejj ñankha lurañanacan sarnakapqui ucanacajj cuntejj yapuchapcäna ucacracwa apthapipjje.\n9. Diosasti colerasiñapanjja jupanacjjaruw phust'ani, ucatsti k'alwa tucjaraqui.\n10. Leonanacjamas jach'at wararisipcpan, Diosasti jupanacarojj laca ch'aqhanacap t'unarasaw amuct'ayani.\n11. Mank'at awtjat leonanacjamaw jiwarapjjani, wawanacapas ananucutaraquïniwa.\n12. “Amuquiw mä yatiyäwejj nayar purinitu, koña arunacampi, mä juc'aqui parlasirinac ist'ta.\n13. Arumajj cunapachatejj jakejj iquirasqui, ucapachasti nayarojj mayaw jan iquiyquituti.\n14. Ajjsarañaw nayarojj catuntjjetu, ch'aqhanacajjas walracwa qhathatiraquïna.\n15. Mä samana phust'ataw ajanojj cheka pasawayitu, ñic'utanacajjas k'alaw saythapiraqui.\n16. Mayniw ucancascäna, sayatapsti uñjaractwa, ucampis janiw ajanupjja uñcatcti. Take cunas amuct'atänwa. . . Ucat mä aru ist'aracta:\n17. ‘¿Jakejj asquïspati Dios nayrakatanjja? ¿K'omati jicjjatasispa juparu uscusiri Diosapa nayrakatanjja?\n18. Janiw pachpa alajjpachanquiri sirvirinacaparus take chuyma uñjquiti, Diosajj angelanacapan pantjasitanacapsa jicjjatiwa,\n19. ¡ucatsa juc'ampiwa jakejj jan asquïcaniti, jupajj pisi ch'amätap laycu, uqhamaraqui lak'a patjjaru utachata ñek'e utäcaspa uqhamaraquiwa, ucanacasti thuthar uñtat pallalljatäspawa!\n20. Jakejj alwajj sartasisquiwa, jayp'urusti t'unjataraquiwa, wiñayataquiw jiwawayjje, janiraquiw qhitis jupan jiwatapatjja llacquiti.\n21. Jaken jacañapajj ch'anqhar uñtataquiw t'akasjje, yatiñ cancaña jan jicjjatasaquiw jiwawayjjaraqui.’\n14. “Nayar munasitap laycusti, juparojj khespiyäwa, nayar uñt'atap laycusti, juparojj imaraquïwa.\n15. Nayar art'asitan ucapachajja, mayisitaparojj jaysäwa. Jupamp chicaw t'akhesiñancä, llaquisiñat irpsü, jach'aruw aptä;\n16. walja maranacaw jacayä, ¡khespiyäwejjampiw jupar cusisiyaraquï!”\n15. Pisi amuyt'amp lurañasti, waynanacan amuyupawa; ucasti apakasiwa jawk'ampi chekachatän ucqha.\n1. Jichhasti janiw cuna juchañchäwis utjquiti Cristo Jesusanquirinacataquejja, qhitinacatejj jan jacapqui janchin munañaparjama [jan ucasti Ajayun apnakata jacapqui ucanacataquejja].\n2. Ajayun jacañanjja, Cristo Jesús tokew nayarojj juchan munañaparjam sarnakañatjja khespiyitu, uqhamarac jiwañatsa.\n3. Diosajj phokhawayjjewa cuntejj Moisesan leyipajj jan lurcäna jan ch'amanïtapata, jiwasanacan wali juchararätas laycu. Diosasti jupan mä sapa Wawaparuw qhitani jiwasjam janchi cuerponi, uca quipca jucharus purirjamaraqui. Jupasti jucha laycu jiwañataquiw juti, ucatsti jupajj jucharojj juchañchawayiwa, janchincasinracwa atipjawayi.\n4. Take acanacsti lurawayiwa jiwasanacan cuntejj leyejj sisquis ucanac lurañasataqui, jiwasanacasti janiw janchin munañaparjam jacjjtanti, jan ucasti Ajayumpi chict'ataw jacjjtanjja.\n5. Qhitinacatejj janchin munañaparjam jacasipqui ucanacajja acapachan jacañatacwa llaquisipjje, ucampis qhitinacatejj Ajayump jacapqui ucanacajj Ajayu token jacañatwa llaquisipjjaraqui.\n6. Acapachancquis ucanacat llaquisiñajja jiwañar apiriwa, ucampis Ajayun jacañat llaquisiñajja wiñay jacañaru, uqhamarac sumancañaruw api.\n7. Janchin jacañat llaquisirinacajja Diosan uñisiripäpjjewa, ucatsti janiw Diosarojj munapquiti ni camachi arunacaparusa jaysapcaraquiti.\n8. Uca laycupï qhitinacatejj acapach janchin munañanacaparuqui sirviñ munasipqui ucanacajja, janiw cunjämatsa Diosatacjamäcaspati.\n9. Ucampis jumanacajj janiw janchin munañanacapar sirviñataqui jacapctati, jan ucasti Ajayun sirviñataquiw jacapjjta, Diosan Ajayupatejj jumanacjjan jacchi ucqhajja. Qhitinacatejj jan Criston Ajayupanïqui ucanacajj janiw Cristoncquiti.\n10. Ucampis Cristotejj jumanacan jacchejja, janchejj juchampi jiwayatäcchi ucasa, ajayojj jacasquiwa, Diosajj jupar catokjjatap laycu.\n11. Ucampis Cristo Jesusar jactayqui jiwatanac taypita uca Ajayutejj jumanacancchejja, uca quipca Diosaw jiwat janchinacamarojj jactayanejja, Diosan Ajayupajj jumanacan jacqui uca toke.\n12. Uqhamajj jilatanaca, jiwasanacan mä lurañasaw utjistu, ucasti janiw cunjämtï janchejj munqui ucarjam sarnakañäquiti.\n13. Jumanacatejj janchin munañanacaparjamaqui sarnakasipcät ucajja jiwapjjätawa, ucampis Ajayun toke jiwayapjjäta uca janchin munañanacapa ucajja, chekpachansa jacapjjätawa.\n14. Take qhitinacatejj Diosan Ajayupampi irpatäqui ucanacajja Diosan wawanacapawa.\n15. Janiw esclavo tucuyir ajayu catokapctati ajjsaratac sarnakascañataqui, jan ucasti catokapjjtawa Diosan wawapa tucuyquistu uca Ajayu, ucat jupajj arsuyistu: “Nayan Awquejja” sasa.\n16. Uca quipca Ajayuraquiw jiwasan ajayusamp chica Diosan wawanacapätas khanañchi.\n17. Wawanacapätas laycojja Diosatjja herencia catokaraquiñäni jupan arsutaparjama. Uca herenciajja Cristompiraquiw catokañäni, jiwasanacatejj jupamp chica take cunans t'akhesiñäni ucajja, ucat alajjpachan jupampiraquiñäni.\n18. Jichhajj waliquiwa, amuyasctwa cunjämtejj jiwasanacajj acapachan t'akhesisctan ucjja, janiw mayachcsnati Diosan jach'a cancañapa uñjcañäni ucampejja.\n19. Wali suyt'añampiwa take acapachajj suyt'asqui cunürutejj Diosajj khespiyat jakenaca uñstaycani uca.\n20. Acapachasti juchañchatawa, ucasti janiwa jupan sapa munañap laycuti, jan ucasti Diosaw uqhamäñapataqui waquichawayatayna. Ucampis uca suyt'añajj utjapunïnwa,\n21. aca orakejj librëjjañapataqui tucusiña esclavöñata, Diosan wawanacapan khespiyat jacäwipana.


Deuteronomio 30 - Holy Bible [Aymara Bible 1997] - (Deu 30)\n“Cunapachatï jumanacjjaru jutani take cawquïrinactï yatichapcsma, bendicionampita, maldicionampita jumanacan ajllisiñanacamataqui, amuyt'asiraquïta take ucanacatsa, cawqha marcanacarutejj Tatitu Diosamajj jakonuccätam ucana,\nTatiturutejj cutcatäta, take chuymamampi, take jacañamampi ist'araquïta, jumanacasa, takpach wawanacamasa, cunjämtï jichhajj ewjjapcsma,\nucapachajj Tatitu Diosajj juman sarnakäwimjja trocätamwa, ucatsti qhuyapayasiraquïtamwa; mayampwa tantachjjätam take marcanacat irpthapisina,\ncawqha jaya orakenacansa jumanacan jakonucut jakenacajj jicjjataspan, Tatitu Diosamajj uca jaya chekatpachwa cuttayanjjani, uqhamaraquiw uca chekacamasa thakher sararaquini.\nUcatsti Tatituw mayampi cuttayanipjjätam cawquïri oraktï jumanacan awquinacamajj catupcäna ucaru; jumanacaw ucanjja utjasipjjäta, juparaquiw jach'aptayapjjätam, awquinacamat sipansa walja wawanacwa churapjjätam.\nTatituw jumanacan chuymanacamaru uca suma arust'äwin chimpu uchapjjätam, uqhamarac khepa wawanacamarusa, jumanacan take chuymampi, almamampi munapjjañamataqui, uqhamat walja maranac jacapjjañamataqui.\nUcatsti Tatitu Diosamaw uñisirinacamjjaru aca maldicionanac puriyani, uqhamaraqui cawquïrinacatï uñisisa arcanakapctam ucanacarusa.\nJumanacasti Tatituruw cuttanjjapjjäta ist'apjjaraquïta, uqhamarus cuntejj jichhürun ewjjapcsma uca camachi arunacarjamaraqui sarnakapjjäta.\nUcapachasti Diosajj take luräwinacamanwa jach'aptayapjjätam, wawanacamana, uqhamaraqui uywanacaman kallunacaparusa uqhamaraqui cosechanacamansa; Tatitu Diosamasti mayampwa jumanacar cusisiyapjjätam, cunjämatï nayra awquinacamampi cusiscän uqhama,\njumanacatejj Tatitu Diosamar ist'apjjäta, aca libron kellkantat arunacaparu, leyinacaparu phokhapjjaraquïta, cuttanjjapjjaraquïta, take chuymamampi uqhamaraqui takpach jacañamampi.\n“Aca camachi arunac jichhüruna churapcsma ucanacajj janiw jumanacataquejj sinti ch'amäquiti, janiraquiw jan phokhañjamäcaraquisa.\nJaniw alajjpachanccaraquisa, juman sañamataquejja: ‘Qhitis alajjpacharu maqhataspa jiwas lanti, ucatsti apakanispa, jiwasaru uñacht'ayañataqui uqhamaru sarnakañataqui’ sasa.\nJaniraquiwa jach'a kota qhurcatancquisa juman sañamataqui: ‘Qhitiraqui jiwas lanti kota qhurcataru maqhatani, ucat apanispa jiwasar uñacht'ayañataqui, ucatsti ucarjama sarnakañataqui’ sasa.\nUcat sipansa camachi arunacajj jumanacatjja wali jac'anquiwa, jumanacan lacamana, amuyunacamancaraquiwa uqhamat phokhañamataqui.\n“Uñjapjjam, jichhüruw ajllisiñamataqui churapjjsma, mä toketjja jacañampi, suma sarnakañampi; mä toketsti jiwañampi jan walt'añampiraqui.\nJumanacatï ist'apjjäta, cawquïri ewjjanactejj jichhüruna churapcsma ucaru, Diosamarusa munapjjaraquïta, thaquipansa arcapjjäta, uqhamaraqui camachi aruparusa leyiparusa, arsutaparusa phokhapjjaraquïta, ucapachajj walja maranacaw jacapjjäta, walja wawanacanïpjjaraquiyätawa, ucatsti Diosamajj bendicïtamwa cawquïri oraktejj catcäta ucanjja.\nUcampis take aca arunacarutejj jan ist'cäta, uqhamaraqui maysarus sarakaraquïta, yakha diosanacaru yupaycharaquïta, jupanacaru quillt'asiraquïta ucapachajj,\nnayajj aca pachpa horasanwa sisma, chekpachansa jiwapjjätawa, janiraquiw walja maranacas jacapcätati cawquïri oraktï Jordán jawir maqhatasin catuntapcäta ucanjja.\nTatitu Diosamarusti munapjjam, ist'apjjaraquim, suma iyawsañampi arcapjjaraquim, jacañajj jupat jutatap laycu, jumanacan walja maranac jacapjjañamataqui, cawquïri oraktï Tatitu Diosajj arupampi arsusin Abrahamaru, Isaacaru, uqhamarac Jacob awquinacamaru churä siscatayna ucanjja.”


Lucas 18 | Online Bible | New World Translation\nJan qarjtas mayir viuda warmit parlir uñachtʼäwi (1-8)\nFariseompita impuesto cobrir jaqempita (9-14)\nJesusampi wawanakampi (15-17)\nMarka apnaqer qamir jaqen jisktʼatapa (18-30)\nMayampiw Jesusan jiwäwipat janïräkipan qhanañchasi (31-34)\nMayjasir juykhu jaqew uñj-jje (35-43)\n18 Jupajj mä uñachtʼäwimpiw jupanakar parläna, ukampiw kunatsa jan qarjasa jan jaytasa oración lurañajj wakisi uka toqet parläna, 2 akham sasa: “Mä markanjja mä juezaw utjäna, jupajj Diosar janiw ajjsarkänti* ni jaqerus respetkänti. 3 Mä viuda warmiw uka markan utjarakïna, jupasti kutin kutiniw uka juezan ukar saräna, akham sasa: ‘Maynimpiw quejar puripjjta, leyinakarjamay cheqapar uñjita’ sasa. 4 Jupajj walja tiempow uka warmir jan yanaptʼañ munkänti. Qhepatjja jupajj akham sasaw chuymapan säna: ‘Janiw nayajj Diosarus ajjsarkti* ni khiti jaqerus respetkti, 5 ukampis aka viuda warmejj sapa kutiw akan colerayitu. Ukhamajj cheqapar uñjatäñapatak yanaptʼjjakï, ukhamat akar jan jukʼamp jutañapataki. Aka warmejj quejapampiw coleratsa jiwayjjetani’ sasa”. 6 Ukatsti akham sasaw Tatitojj säna: “Uka juezajj janis cheqapar uñjir jaqëkchïnjja, ¡kuntï jupajj siskän uk istʼapjjam! 7 Ukhamasti ¿janit Diosajj uruy aruma arnaqasir ajllitanakaparojj yanaptʼkani, ukhamat cheqapar uñjatäpjjañapataki? Ukhamarus Diosajj wali pacienciampiw jupanakarojj uñjaraki. 8 Nayasti sapjjsmawa: jupanakar cheqapar uñjasiñapatakejj jankʼakiw Diosajj yanaptʼani. Jaqen Yoqapajj purinkani ukhajja, ¿Diosar ukham confiyir* jaqenak oraqen jikjjataniti?”.* 9 Ukatsti khitinakatï cheqapar sarnaqer jaqëtwa sasin jupanak pachpar confiyasipki, yaqhanakarojj janis kunäpkaspa ukham uñjapki ukanakaruw mä uñachtʼäwimp parlarakïna, akham sasa: 10 “Pä chachanakaw oración lurirejj templor makatapjjäna, maynisti fariseo, maynejja impuesto cobriri. 11 Fariseojj saytʼasisaw akham sasin chuymapan mayisïna: ‘Diosay yuspärsmawa, janiw nayajj mayni jaqenakjamäkti. Jupanakajj lunthatasiri, jan cheqapar sarnaqeri, adulterio jucha* luriri ukhamäpjjewa, janirakiw ni aka impuesto cobrir jaqjamäktsa. 12 Nayajj semanan pä kutiw ayuntjja, kunanaktï jikjjatkta* ukanakatsa diezmo churaraktwa’ sasa. 13 Impuesto cobriristi jaya cheqanakwa saytʼasïna, janiw alajjpacharus uñtañ munkänti, jan ukasti akham sasaw chuym leqʼesïna: ‘Diosay khuyaptʼayasikitaya,* nayajj jucharar jaqëtwa’ sasa. 14 Nayajj sapjjsmawa, aka jaqejj uka fariseot sipansa Dios nayraqatan jukʼamp cheqapar uñjataw utapar sarjje. Khititï jachʼa jachʼa tukki ukajja jiskʼachatäniwa, khititï jiskʼar tukki ukajja jachʼar aptatäniwa”. 15 Ukatsti jaqenakajj jiskʼa wawanakaparuw jupan ukar apanipjjarakïna, amparapamp loqjjatañapataki. Uk uñjasajja discipulonakajj uka jaqenakar toqenoqapjjänwa. 16 Ukampis Jesusajj uka jiskʼa wawanakarojj jawsänwa, sarakïnwa: “Uka wawanakajj nayan ukar jutasipkpan, jan jarkʼapjjamti. Khitinakatejj aka wawanakjamäpki ukanakankiw Diosan Reinopajja.* 17 Qhanakwa sapjjsma, janitï maynejj Diosan Reinop* mä wawjam katoqki ukajja, janipuniw kunjamatsa ukar mantkaniti” sasa. 18 Ukjjarusti marka apnaqerinakat mayniw jupar jisktʼäna,* akham sasa: “Suma Yatichiri, ¿wiñay jakañ katoqañatakejj kun lurañajas wakisi?” sasa. 19 Jesusasti juparojj sarakïnwa: “¿Kunatsa suma Yatichiri sista? Janiw khiti jaqes sumäkaspati, jan ukasti Diosakiw sumajja. 20 Jumajj aka mandamientonak yatisktawa: ‘Janiw adulterio jucha lurätati, janiw jaqe masimar jiwayätati, janiw lunthatasïtati, janiw falso testigot saytʼätati, awkimarus taykamarus respetätawa’” sasa. 21 Uka jaqesti sarakïnwa: “Wawatpachwa nayajj taqe ukanak phoqaskta” sasa. 22 Uk istʼasasti Jesusajj akham sasaw jupar säna: “Ukampis ak phoqañaw juman wakisiraki, kunatejj utjktam taqe ukanak aljanim, uka qollqjja pobrenakar churanim, ukhamatwa alajjpachan suma imatanakamajj utjani. Ukatsti jutam, nayar arkita” sasa. 23 Ukanak istʼasasti uka jaqejj walpun llaktʼasïna, wali qamirïtap* layku. 24 Jesusasti jupar uñkatasajj akham sänwa: “¡Qollqeninakatakejj Diosan Reinopar* mantañajj kunja chʼamakïkani! 25 Cheqansa mä camellotakis chʼukuñ aguj nayra pasañajj faciläspawa, ukampis mä qamir* jaqetakejj Diosan Reinopar* mantañajj jukʼamp chʼamäniwa” sasa. 26 Uk istʼirinakajj sapjjarakïnwa: “Ukhamächi ukhajja, ¿khitipunirak salvatänisti?” sasa. 27 Jupasti sarakïnwa: “Jaqenakatakejj jan lurañjamäki ukanakajja, Diosatakejj lurasikispawa” sasa. 28 Pedrojj akham sänwa: “Kunanakatï utjapkitäna ukanak jaytasaw nanakajj jumar arkapjjsma” sasa. 29 Jupasti akham sasaw jupanakar sarakïna: “Qhanakwa sapjjsma, khititejj Diosan Reinop* laykojj utsa, warmsa, jilanaksa, awk tayksa, jan ukajj wawanaksa jaytki ukajja, 30 ukanakat sipansa jukʼamp walja jichha tiempon katoqani, jutir pachanjja wiñay jakañ katoqarakini” sasa. 31 Ukatsti tunka payan apostolonakaparuw jupajj yaqhawjar irpaqäna, sarakïnwa: “Jerusalén markaruw makatasktanjja, kunanakatï profetanak taypejj jaqen Yoqapat qellqaskäna ukanakajja, taqpachapuniw phoqasini. 32 Jupajj yaqha markankir jaqenakar katuyataw uñjasini. Jupatjja sawkasipjjaniwa, jiskʼachapjjaniwa, thuskatapjjarakiniwa. 33 Jawqʼjasinsti jiwayapjjaniwa, ukampis kimsïr urunwa jupajj jaktanini”* sasa. 34 Jupanakasti janiw ukanakat akchʼas amuyapkänti, jan ukasti uka arunakajj jupanakat imantatänwa, kunanaktï siskäna ukanaksa janirakiw amuyapkänti. 35 Jesusajj Jericó markar jakʼachasiskäna ukhajja, mä juykhu jaqew thaki jakʼan qontʼatäskäna, jupajj mayjasiskänwa. 36 Walja jaqenak pasaskir istʼasajja, kunas kamachi sasaw jisktʼasïna.* 37 Jupanakasti “¡Nazareno Jesusaw pasaski!” sasaw jupar yatiyapjjäna. 38 Ukatwa jupajj akham sasin jachʼat artʼasïna: “¡Jesús, Davidan Yoqapa, nayat khuyaptʼayasikitaya!”* sasa. 39 Nayraqat saririnakasti, amuktʼam sasaw toqepjjäna, ukhampachas jupajj jukʼamp jachʼatwa arnaqasïna: “¡Davidan Yoqapa, nayat khuyaptʼayasita!”* sasa. 40 Ukatwa Jesusajj sarkasin saytʼäna, uka jaqer irptanipjjam sasaw säna. Jakʼapar purinipansti akham sasaw Jesusajj jupar jisktʼäna:* 41 “¿Kunsa nayajj jumatak lurirista?” sasa. Jupajj sarakïnwa: “Tata, mayamp uñjañ munta” sasa. 42 Jesusasti jupar sarakïnwa: “Mayamp jichhajj uñj-jjam, Diosar confiyatam* laykojj walikëjjtawa” sasa. 43 Ukaratpachaw uka jaqejj mayamp uñj-jjäna, ukatjja Diosar jachʼañchasaw Jesusar arkäna. Ukanak uñjasasti, jaqenakas taqeniw Diosar jachʼañchapjjäna.\n^ Variante: “Diosat janiw jiwtayaskänti”.\n^ Variante: “Diosat jiwtayaskti”.\n^ Variante: “jakiniti”.\n^ Variante: “jakjjatkta”.\n^ Variante: “khariptʼayasikitaya”.\n^ Variante: “utjirinïtap”.\n^ Variante: “wali utjirin”.\n^ Variante: “chhiktʼasïna”.\n^ Variante: “khariptʼayasita”.\n^ Jan ukajja, “iyawsatam”.


Marawi, Filipinas markan ch’axwaw utjatapxat jan walt’äwinakax jamuqanakan ukat video-nakan uñt’ayasi · Global Voices Aymarata\nJaqukipäw uñt'ayata/apkatata 17 Mara t'aqa phaxsi 2017 18:03 GMT\nAka blog ullart'apxañäni Malagasy, Español, Français, Ελληνικά, Italiano, বাংলা, Português, русский, Türkçe, English\n23-ni uru saraqkipan llamayu phaxsit 2017 maratx mä tama ISIS uksan chikanchasirix Marawi uksan isla Mindanao, sur de Filipinas marka chiqawjaruw yanqhachatayna. Jilïr irpiri uksatx ley marcial ukwa uka yanqhachirinakatak apsu, yaqha markanakar ISIS uksat jan ch’iqinuqtaw utjañapatak jark’t’aw utjayañataki.\nEjército-mp militar-ampix ch’axwthaptawayiwa, Maute sutinix Marawi markachirinakaruw ch’ujtayañapatak mayt’atayna. 7 uru saraqat mara t’aqa phaxsitx 46,000 jan ukax 220,000 wila masiruw utanakapat jitjtayatatayna. Jilïr irpirix 33 katuqañ utaw utji sasinw yatiyi, ukampins 18,000 jaqirukiw katuqasin sasinw yatiyaraki.\nMarawi, Majul Gandamra, alcalde-x markapan jan walt’aw utjatapampix aynacht’ayatawa:\n30 uru saraqkipan llamayu phaxsitx jilïr irpirix 19 civiles ukjaw terroristas amparanakapan jiwata sasinw yatiyi.


San Juan urunxa aymaranakaxa suerte qhurita warasiña yatipxtana – El Alto es Noticia\nSan Juan urunxa aymaranakaxa suerte qhurita warasiña yatipxtana\n24 junio, 2017 EAN Digital\t164\nLa Paz, 24 Jun. — Pä tunka pusini urunaka maykipkipana mara t’aqa (junio) phaxsinxa San Juan uruwa amtata. Aka urunxa kunaymana amtawinakawa phuqhayata utji. Jach’a markanakanxa pä tunka kimsani urunaka maykipkipana mara t’aqa (junio) phaxsita arumtuqiruxa walipuniwa San Juan ururu karuqañatakixa q’uxu, q’uxunakampi, muxsa umanaka umxatasina, salchichas satakisa manq’asinsa suyataxa. Ukampisa nayriri maranakanxa aka arumanxa chiqasa wali thaya arumawa sasinxa mä wawaru tukt’asina qamarañatakixa phichhasipxirinwa ukasti llakinaka phichharpayañani sasina, jichhaxa ukanakaxa turkawayiwa kunatixa Pachamama ukhamaraki q’uma samana utjañapatakiwa irnaqaña sasinawa amtataxa.\nUkañkamaxa ayllunakansa ukhamaraki markanakansa San Juan uru katuqañataki arumaxa janiwa kunasa ukhama wakichata utjkiti. Ukampisa San Juan uruxa chiqasa janira willka mistsunkipana umampi jarisiña phuqhapxi, ukasati kunaymana usunakata qullasiñataki. Aka amtaxa biblia tuqina qillqatata juti ukasti San Juan tatataxa kunapachati bautizo katuqana ukhaxa ajayu tuqiwa k’umaraxana. Janiwa ukakikiti jani ukasti suertsa qhurita, k’anwampita cervezampita ukhamaraki ch’uqitsa uñasipxiwa, kunjamasa saristani ukata yatisiñataki.. Ukhama yatisiñaxa wakiskiriwa jani walinakata jark’aqasiñataki ukhama aymaranakaxa amuyapjixa.\nAksa tuqitxa jilata Mario Herrera suyu Los Andes tuqinkirixa amuyiwa: “ aka urunakanxa San Juan uruxa qullqinitakiwa tukuyata, kunatixa taqi kunasa alxañakiwa utjaski. Jani qullqinikasti janiwa uka amtawinakampixa sarantapkitixa, ukhamaxa janiwa pisina jakiritakikiti”\nEAN aymara / MT\n← DELAPAZ desmiente tarifazo en contra de la población\nMario Guillén jura como Ministro de Economía →\nAquí van las 4 notas en el idioma Aymara de El Alto es noticias\nMunicipio Calacoto tuqinxa niya pataka utanakwa luqt’awayapxi


16. Taqi utanakana utjasirinakaru ch’amanchañataki, jisk’a yuqalla imilla, q’axu wayna tawaqu ukata wayna tawaqu suma taqina yäqkaña uywatañanakapataki - Acuerdo Nacional\n16. Taqi utanakana utjasirinakaru ch’amanchañataki, jisk’a yuqalla imilla, q’axu wayna tawaqu ukata wayna tawaqu suma taqina yäqkaña uywatañanakapataki\nSapa uta taypina utjasiri chacha warmi ukata khitinakatixa jupanakampi chika utjasipki ukampinsa jupanakana suma jaqi kankañampi utjäwinakapawa ch’amanchtaskarakini, panicht’ata chacha warmi jakäwinaka ukhamaraki mayaru tukusa yanapkipasisa jakäwinakawa chiqpachanxa suma yäqataskarakini. Maya uta taypina suma jakaña ch’apaqachirinakaruxa Estado taypita jani ukhama jakapxañanakapataki sumata unanchayasa iwxatapxarakiniwa, uka iwxäwinaka jani katuqasirinakaruxa ukhama jani wali sarnaqañanaka armayañkama juchanchatarakiniwa. Ukhama pachparakiwa taqi aynacht’ata, wajcha kankañani, ukata uñinukuta kankañani utjasiri jisk’a imilla yuqalla wawanaka ukampinsa wayna tawaqunaka suma jakañanakapataki yanapt’äwinakawa ch’amanchasiskarakini. Markanakana utjasirinaka taypina suma purapata yäqasisa, jaqjama uñjasisa, saranakasa arktasa suma jani juchanchasisa jakañanakawa ch’amanchasiskarakini.\n(a) Sapa uta taypina chacha warmi ukata jupanakampi chika utjasirinakampi suma khuyapasisa jakasipxañanakapatakisa yatiña utanakana yatiñanakasa yatichasiskarakiniwa.\n(ch) Awki taykanaka wawanakaparu suma uywäwinakasa wali yäqataskarakiniwa.\n(h) Jisk’a yuqalla imilla wawanakana ukhamaraki q’axu wayna tawaqunakana yatiña utanakana ukata yaqha mayachäwi taypinakana p’iqiña kankaña katxaruña kankañanakapa k’atamapi yäqasa ch’amanchasiskarakini.\n(i) Jisk’a yuqalla imilla wawanaka ukhamaraki q’axu wayna tawaqunaka yatiña utanakaru, qullaña utanakaru, juk’ampi yatiñaru, jañurt’äwimpi jakañaru ukata suma jaqi kankañani jakañaruwa irptasiskarakini, ukhamatwa jupanaka pachpatsa, jaqi kankañanakapatsa, luräwinakapa tuqitsa amuyasiskarakini.\n(k) Uta taypina jani walt’äwinaka jani utjañaparuwa ch’amanchasini, ukanxa janirakiwa jisk’a yuqalla imilla wawanaka ukhamaraki q’axu wayna tawaqunakaru nuwasnkama irnaqayañasa utjxaniti.\n(l) Waynanaka tawaqunakana lunthatasiñataki mathapisitanakapsa janiwa inaki uñch’ukiskaniti, jupanakaru uka jani aski thakita yaqha chiqapa suma jakaña thakirurakiwa irptasxarakini.\n(ll) Terrorismo utjkäna uka pacha warakjata jisk’a yuqalla imillanakarusa, q’axu wayna tawaqunakarusa wali khusa yanapt’äwinakawa churasiskarakini.\n(m) Municipalidad mayachäwinaka taypina, yatiña utanaka taypina, uka Defensoria del Niño y del Adolescente sutinchata mayachäwinaka taypita suma uka jisk’a yuqalla imilla wawanakaru ukata q’axu wayna tawaqunakaru juchanchasirinakaru wayxatäwinakampi yanapt’asiskarakini.\n(n) Jilawiri wayna tawaqunakana suma k’uchi kanakañani, chuymanakapatjama kunsa lurt’iri ukata kunaymana lurañanakansa jusachaña kankañanakapa ch’amanchäwinakawa nayraru aptasiskarakini.\n(ñ) Jichha chikthapita wayna tawaqunakataki, imillpacha wawani chachana jaythjata kullakanakataki ukhamaraki usuri q’axu tawaqunakataki yanapt’äwinakasa utjaskarakiniwa.\n(p) Kunaymana mayacht’äwinaka yanapt’apampiwa jisk’a wawanaka sapa uru awki taykanakapa irnaqiri sarañanakapkama suma uñjäwinakawa ch’amanchasiskarakini.\n(q) Markanakata wali jaya chiqana p’iqiñanakana armanukuta ayllunakanpacha wayna tawaqunakana jañurt’asiñanakapataki, anatt’añanakapataki ukata jakäwinakapa ch’amanchañataki taqi kunasa lurataskarakiniwa.\n(r) Wawanakana ukhamaraki q’axu wayna tawaqunakana chiqapa jakäwinakapasa uka kunaymana yatiyäwinaka arsuña ukata uñacht’ayaña yänaka taypita taqiniru suma uñacht’ayataskarakiniwa, ukhamarusa taqi kuna wakichäwinakasa uka wawanaka q’axu wayna tawaqunaka amtasna wakicht’ataskarakiniwa.\n(s) Chacha warmi sarnaqaña tuqitsa khusa yatichäwinakawa aptasiskarakini, kuntixa awki taykanakaxa wawanakapataki chacha warmi sarnaqaña tuqita kuntixa munapki uka amuyunaka suma yäqasisa.\n(chk) Wayna tawaqunaka yatiñanakapa suma sapa kutita sapa kutirjama sintpacha ch’amanchañanakapataki aliqa qullqimpi yanapt’awinakasa churasiskarakini.\n(t) Uta taypina utjasirinakana ukhamaraki wayna tawaqunakana jani nuwasiñampi jisk’achäwinaka utjañapatakixa kunaymana mayacht’äwinaka taypita aski arusthapïwinakawa utjayasiskarakini.\n(u) Estato tuqita lup’iñataki wayna tawaqunakana mathapisïwinakapaxa suma thurinchataskarakiniwa.


Qillqiri Rajib Kamal (en) ukan jaqukipiri\tRezwan, Carmen Gonzalez, Victor Paco Montevilla\nJaqukipäw uñt'ayata/apkatata 22 Anata phaxsi 2013 18:43 GMT\nAka blog ullart'apxañäni English, Español, Français, Malagasy, বাংলা\nShahbaghanx waynanakax luräwinak sarantayapx ukhamaral política pusürunakaw maysaru jaytjapxi. Waranq waranq arst’irinakax Dacca principal intersección-ankaskapxakiwa, Bangladesh qamäna, pidiendo la pena capital para Abdul Quader Mollah, yaqha jaqinak ch’axwäw taypin ñanqhachäwlaykut taripur apatanak kunatix qhispïw ch’axwäwin 1971 maran lurapxäna.\n42 maranakaxiwa tumpatanak taripur apañataki. Waljaninakax jichhax Jamaat-e-Islami [en] tama político-nakapxiwa ukhamarak janiw kuna iyaw sapxkät justicia lurasxiw saskas sapxiwa.\nÑanqha urutäpamp feriadotapampixa, wali jach’a tantachasïwiw suyt’atan arst’asïwinakar mayacht’asiñpataki [eng] wali jach’a tantachasïwiw suyt’atan arst’asïwinakar mayacht’asiñpataki. Kimsa jayp’u urasarux Shahbagh-n mä jach’a tantachäwiw waynanakan p’iqinchat utjañpäna. Blogueronakamp Activista-nakamp llikaxa, Culturales Activistanaka ukhamarak Waynanak Tamanakax jach’a tantachäwir sarapxañpänwa. Janiw consignanaka/discursonaka uthañpäkanti. Política tamanakarux jan política pancarta-nak mayisa. Sarantayirinkax yatiqañ utanakan (Facultades e Institutos) yatiqirinakar mayacht’asïwip mayi.\nShahbaghn arst’äwinakax Shourov Hassan, Mahmudul Amin ukhamarak Fahim Mahmud-n activista waynanakaw uñacht’ayatañpäna. Akanw uñacht’ayawix uñjasina.uñacht’ayawix uñjasina.\n(es) ukan jaqukipiri\tCarmen Gonzalez